د.كه‌ریم قه‌ره‌چه‌تانی: كۆمه‌لگه‌ی كوردی باجی كه‌مته‌رخه‌می و ململانێی حیزبی له‌پڕۆسه‌ی خوێندندا ده‌دات | KURDPLAT\nد.كه‌ریم قه‌ره‌چه‌تانی: كۆمه‌لگه‌ی كوردی باجی كه‌مته‌رخه‌می و ململانێی حیزبی له‌پڕۆسه‌ی خوێندندا ده‌دات\nکوردپلات 10/30/2020 01:05:00 م ليست هناك تعليقات\nد.كه‌ریم شه‌ریف قه‌ره‌چه‌تانی پسپۆڕی بواری ده‌رونی و مامۆستای زانكۆ له‌م ووتوێژه‌دا باس له‌كاریگه‌ری خوێندنی ئه‌لیكترۆنی له‌كۆمه‌ڵگای كوردی ده‌كات هاوكات پێی وایه له‌داهاتوودا كۆمه‌ڵگای كوردی باجی خوێندنی ئه‌لیكترۆنی و كۆرۆنا و ده‌ستوه‌ردانی حیزبی له‌پڕۆسه‌ی خوێندندا ده‌دات."\n"زه‌حمه‌ته وه‌زاره‌تی په‌روه‌رده خۆی بخاته ژێر ئه‌و ئه‌ركه قورسه‌وه "\nله‌سه‌ره‌تای وتووێژه‌كه‌دا د.كه‌ریم شه‌ریف قه‌ره‌چه‌تانی سه‌باره‌ت به‌پڕۆسه‌ی خوێندن له‌مساڵدا وتی" له‌ڕاستیدا ئه‌م ڤایڕه‌سی كۆرۆنایه زۆر ته‌شه‌نه‌ی كردووه هه‌ر له‌ناو كه‌سه‌كانی خۆمدا 4-5 كه‌سمان تووشبووین به‌ڕاستی مه‌ترسیداره من كاتی خۆیشی وتومه ئه‌م خوێندنه‌ی ئێستا كه به‌ئه‌له‌كترۆنیه هه‌ندێ قوتابخانه‌ی تایبه‌ت، ناحكومه‌ییه‌كان ئۆنلاینه به‌ڵام ئه‌وه‌ی وه‌زاره‌تی په‌روه‌رده و ته‌نانه‌ت ئه‌وه‌ی وه‌زاره‌تی خوێندنی باڵاش ئه‌لكترۆنییه مامۆستا وانه‌كه تۆمار ده‌كات و له‌ته‌له‌فزیۆنی په‌روه‌رده‌یی و هه‌ندێك كه‌ناڵی تر بڵاوده‌كرێته‌وه ئێمه‌ش له‌ڕێگه‌ی زوومه‌وه بێت یان هه‌رشتێكی تره‌وه بێت ده‌ینێرین و خوێندكاره‌كه سلایده‌كان ده‌خوێنێته‌وه ئه‌گه‌ر بیخوێنێته‌وه چونكه هه‌تا ئێستا هه‌ندێكیان "جۆین" نه‌بوون نایانه‌وێت وه‌كو بڵێن ره‌تیان كردبێته‌وه ئه‌مه ئه‌لكترۆنیه و ناچارییه."\nوتیشی" به‌ڕاستی زه‌حمه‌ته وه‌زاره‌تی په‌روه‌رده خۆی بخاته ژێر ئه‌و ئه‌ركه قورسه‌وه كه بڵێت باهه‌موو قوتابی و خوێندكاره‌كان بێنه‌وه بۆ قوتابخانه‌كان چونكه به‌ڕاستیش كێشه‌یه‌كی گه‌وره‌یه له‌م ڕۆژه‌دا ئه‌گه‌ر هه‌ر 12 قۆناغه‌كه ده‌وام بكه‌ن مانای وایه هه‌زاران كه‌سی تر توشی ئه‌م كۆرۆنایه ده‌بن، وه نه‌خۆشیه‌كی كوشنده‌شه به‌ڵام كاتێك كه ئێمه ده‌ڵێن خوێندنه‌كه ناچارییه و ده‌رئه‌نجامه‌كه‌ی خراپه ئێمه له‌به‌رده‌م دوو ڕێگاداین یان ئه‌وه‌یه ده‌بێت قوتابی و خوێندكاره‌كان بچنه‌وه بۆ قوتابخانه به‌ڵام ئه‌مه بڕیارێكی زۆر قورسه و ده‌رئه‌نجامی باشیشی نابێت له‌م كاته‌دا له‌به‌رئه‌وه‌ی زۆربه‌ی خه‌ڵكه‌كه پابه‌ندنابن به‌ڕێنماییه ته‌ندروستیه‌كانه‌وه ئێستا باخچه‌ی ساوایانیش كراونه‌ته‌وه كه ئه‌مانه هه‌رچه‌ند قسه‌یان له‌گه‌ڵ بكه‌ی و ته‌مه‌نه‌كه‌یان هی ئه‌وه نییه پێیان بڵێت ماسك بكه‌ن و خۆیان بپارێزن له‌به‌رئه‌وه مه‌ترسیداره لای ئێمه كه‌لتورێكمان نییه كه مرۆڤ خۆی خۆی پێ بگه‌یه‌نێت هه‌روا فێركراوین له‌مناڵیه‌وه پشتمان به‌كه‌سانی تر به‌ستووه زۆربه‌ی قوتابیه‌كانی بنه‌ڕه‌تی ئێستاش دایك و باوكیان سه‌عی یان پێ ده‌كه‌ن."\n"كێشه‌كانی به‌رده‌م خوێندنی ئه‌لیكترۆنی "\nد.كه‌ریم شه‌ریف قه‌ره‌چه‌تانی سه‌باره‌ت به خوێندنی ئه‌لیكترۆنی بۆ زۆربه‌ی قۆناغه‌كانی خوێندن له‌هه‌رێمی كوردستان له‌مكاته‌دا ده‌ڵێت" مه‌سه‌له‌ی خوێندنی ئه‌لیكترۆنی له‌كۆنه‌وه هه‌ر هه‌بووه به‌ڵام ناوه‌كه‌ی بووه به‌ئه‌لكترۆنی به‌ڵام بنه‌ما و پێداویستیه‌كانی نییه چه‌نده‌ها گوند هه‌یه كه هێڵی ئه‌نته‌رنێتی نییه به‌هه‌زاره‌ها گوندمان هه‌یه قوتابخانه‌ی هه‌یه به‌ڵام هێڵی ئینته‌رنێتی نییه ئایا له‌كوردستان توانای ئه‌وه هه‌یه به‌م په‌له په‌له هێڵی ئینته‌رنێت بگه‌یه‌نه ئه‌م گوندانه كه له ده‌سه‌ڵاتی كه‌س دا نییه و ئیشی له‌سه‌ر نه‌كراوه ئه‌مه یه‌كێكه له كێشه‌كان، دووه‌م نه‌مانتوانیووه په‌روه‌رده‌ی مناڵه‌كانمان بكه‌ین كه‌خوێندنیان له‌لاخۆشه‌ویست بكه‌ین واته كه‌بخوێنن بۆ خوێندن و بۆ خۆ ڕۆشنبیركردن ئێمه كه‌لتورێكمان هه‌یه ته‌نها بۆ بڕوانامه ده‌خوێنیین خوێندكاره‌كانمان هه‌ر بیریان له‌لای دامه‌زراندنه واده‌زانن به‌به‌ده‌ستهێنانی بڕوانامه هه‌ر ده‌بێت مووچه وه‌ربگریت، ئه‌مه كه‌لتورێكی زۆر خراپه له‌ناو مێشك و دڵ و ده‌روونی زۆربه‌ی خه‌ڵكه‌كه هه‌یه، من به‌خوێندكاره‌كانم ده‌ڵێم ئه‌گه‌ر دانه‌مه‌زرێن ئه‌وه كه‌رتی تایبه‌ت هه‌یه ده‌توانن ئیشی تێدا بكه‌ن، دووه‌م خۆتان ڕۆشبیر ده‌كه‌ن كه سوودی لێده‌بینن بۆ په‌روه‌رده‌ی مناڵ و په‌یوه‌ندییه كۆمه‌ڵایه‌تییه‌كان، ئه‌گه‌ر ئیشێكی ئازادیش بكه‌ن له‌داهاتوودا هه‌ڵناخه‌ڵه‌تێنرێن ئێستا كێشه‌كه ئه‌وه‌یه كه واده‌زانن بڕوانامه هه‌ر بۆ دامه‌زراندنه كه‌واته ئێمه له‌لایه‌نی ده‌رونی و كۆمه‌ڵاه‌یه‌تیه‌وه تاكی خۆمان په‌روه‌رده نه‌كردووه كه خوێندنیان له‌لا خۆشه‌ویست بێت، من ئه‌وه‌ی كه هه‌تا ئێستا زانیومه و 22 كتێبم نوسیووه، زۆربه‌ی زۆری له‌دوای ئه‌وه‌ی كه دكتۆرام ته‌واو كردووه خۆم خۆمم فێر كردووه ئێستا كه خوێندنی ئه‌لكترۆنی دانراوه ده‌بوایه پاڵنه‌رێكیش لای قوتابی و خوێندكار هه‌بێت كه‌حه‌ز به‌خوێندن بكه‌ن كه‌واته با له‌ناو ماڵه‌كاندا ته‌له‌فزیۆنی په‌روه‌رده‌یی هه‌بێت و پێویستی به‌مۆبایل و ئه‌نته‌رنێتیش نه‌بێت به‌ڵام قوتابیه‌كه تاقه‌تی نییه."\n"خوێندنی ئه‌لیكترۆنی بۆ كوردستان گونجاو نییه "\nخوێندنی ئه‌لیكترۆنی بۆ كوردستان گونجاو نییه‌بێگومان خوێندنی ئه‌لكترۆنی بۆ كوردستان گونجاو نییه له‌زانكۆش زۆربه‌ی خوێندكاره‌كانمان "جۆین" ناكه‌ن كێشه‌یه‌كی تریشمان هه‌یه كه یه‌كێتی مامۆستایان و خوێندكاران و قوتابیان چوونه‌ته‌سه‌ر خه‌ت و ده‌ڵێن ئێمه ره‌تیده‌كه‌ینه‌وه خوێندكاره‌كه خۆی ناخوێنێت جا یه‌كێتی مامۆستایانیش بێت و بڵێت پشتگیریتان ده‌كه‌ین واته ئێمه نه‌مانتوانیووه یه‌ك ده‌ستیش بین و یه‌ك بڕیارمان هه‌بێت. ئێستا ئێمه كه‌وتونیته بارودۆخێكی زۆر ناله‌باره‌وه یان ئه‌وه‌یه ژیان بكه‌وێته مه‌ترسیه‌وه یان ئه‌وه‌یه با ساڵه‌كه نه‌فه‌وتێت و نیوه چڵیش بێت واته زیاتر ئیشمان له‌سه‌ر پاڵنه‌ره‌كان بكردایه هه‌مووی چونه‌ته دوو سێ به‌ره‌وه هه‌ریه‌كه‌و دژی ئه‌وی تره كه بارودۆخه‌كه وای لێهاتووه خوێندكار سه‌ری لێتێكچووه، ئێمه‌ش وه‌كو مامۆستا به‌ڕاستی سه‌رمان لێتێكچووه."\nد.كه‌ریم زیاتر ڕوونیكرده‌وه" ئێمه ناتوانیین له‌خوێندنی ئه‌لیكترۆنی هه‌ڵسه‌نگاندن بكه‌ین كه هه‌ڵسه‌ندگاندن یه‌كێكه له‌كۆڵه‌كه‌كانی په‌روه‌رده و فێركردن كه ڕووبه‌ڕوو له‌ناوپۆلدا ئه‌وه ده‌كرێت دوای ڕوونكردنه‌وه‌ی وانه‌كه و پرسیاركردن له‌خوێندكار ده‌توانرێت "فیدباك" یان هه‌ڵسه‌ندگاندن بۆ خوێندكار بكرێت له‌خوێندنی ئه‌لكترۆنیدا ئه‌مه ناكرێت كه ئه‌مه یه‌كێكه له كێشه‌كان، له‌خوێندنی ئه‌لكترۆنیدا قوتابی و خوێندكار ڕۆڵی سلبیه له‌به‌رئه‌وه‌ی ته‌نها گوێگره كه ئه‌مه پێچه‌وانه‌ی په‌روه‌رده‌ی هاوچه‌رخ و نوێیه، ته‌نانه‌ت پێچه‌وانه‌ی فه‌لسه‌فه‌ی وه‌زاره‌تی په‌روه‌رده‌یه كه‌ئێستا قسه‌ی له‌سه‌ر ده‌كرێت و چه‌ند ساڵه ده‌ڵێن ده‌بێت خوێندكار ته‌وه‌ری سه‌ره‌كی بێت و ڕۆڵی چالاكی هه‌بێت، ئێستا ئه‌وه‌ی مامۆستا به‌كاری ده‌هێنێت بریتیه له "ئیلقا و موحازه‌ره" واته مامۆستا وانه‌كه شه‌رح ده‌كات و خوێندكاره‌كه گوێگره و ڕۆڵی سلبیه و ڕۆڵی ئه‌كتیڤ و سه‌ره‌كی بۆ مامۆستایه، زۆر بابه‌تمان هه‌یه له‌وانه فیزیا و كیمیا و زینده‌زانی كه‌پێویستیان به تاقیگه هه‌یه، فێركردنیش ته‌نها لایه‌نی مه‌عریفی نییه كۆمه‌ڵێك لایه‌نی تر هه‌یه كه‌ئه‌مانه هه‌مووی كێشه‌ن."\n" من دڵنیام كه باجه‌كه‌ی كۆمه‌ڵگه ده‌یدات،كۆمه‌ڵگاكه نه‌خوێنده‌وار ده‌رده‌چێت "\nد.كه‌ریم شه‌ریف قه‌ره‌چه‌تانی ئه‌وه‌شی وت" به‌بڕوای من ده‌بوایه هه‌ر له‌سه‌ره‌تاوه وه‌زاره‌تی په‌روه‌رده له‌گه‌ڵ یه‌كێتی مامامۆستایان ڕێك بكه‌وتنایه و بیان وتیایه ئه‌مه ناچاریه و دژی ئێمه مه‌وه‌ستنه‌وه من دڵنیام كه باجه‌كه‌ی كۆمه‌ڵگه ده‌یدات حیزبه‌كان هیچ باجێكی ناده‌ن و گرنگ نییه به‌لایانه‌وه من ده‌مێكه وتوومه خوێندن هه‌بێت یاخود نه‌بێت ئه‌م حیزبانه باكیان پێی نییه كێشه‌كه ئه‌وه‌یه كه‌كۆمه‌ڵگاكه نه‌خوێنده‌وار ده‌رده‌چێت ئه‌وكاته‌ی كه كۆرۆناش نه‌بوو خوێندنی ئه‌لكترۆنیش نه‌بوو خوێندكار نه‌یده‌خوێند و حه‌زی به خوێندن نه‌بوو ته‌نها مێشكیمان پڕده‌كرد له‌زانیاری و یه‌ك جۆر ئامانجمان ده‌پێكا كه‌ئه‌ویش پێدانی زانیاری بوو."\nد.كه‌ریم شه‌ریف قه‌ره‌چه‌تانی جه‌ختیكرده‌وه" بێگومان كۆمه‌لگه‌ی كوردی باجی خوێندنی ئه‌لكترۆنی و كه‌مته‌رخه‌می و ململانێی حیزبی ده‌دات ئێمه له‌زانكۆكانی كوردستان نه‌مانتوانیووه به‌رهه‌می مه‌عریفه بكه‌ین ته‌نها مه‌عریفه‌ی خه‌ڵكمان هێناوه و خستومانه‌ته مێشكی خوێندكاره‌كانمانه‌وه واته ئه‌مه په‌یوه‌ندی به‌كۆرۆناوه نییه ئه‌مه مێژوویه‌كی هه‌یه له‌شه‌ڕی ئێران و عێراق و له 91 و 92 وه ڕۆژ به‌ڕۆژ كیرڤی زانست و مه‌عریفه و په‌روه‌رده هاتۆته خواره‌وه ئه‌مه بایكۆت وئه‌م كۆرۆنایه‌ش ئه‌وه‌نده‌ی تر كێشه‌كه‌ی زیاتر كرد."\nده‌رباره‌ی ئه‌وه‌ی تاچه‌ند ئه‌گه‌ری هه‌یه له‌سیستمی ئه‌لكترۆنی "گزی" بكرێت؟ د.كه‌ریم شه‌ریف قه‌ره‌چه‌تانی وتی" هه‌تا ئێستا ئێمه تاقیكردنه‌وه‌ی خوێندكارمان نه‌كردووه به‌ئه‌لكترۆنی ئه‌سته‌مه بتوانرێت بكرێت ئێمه ساڵی پار خوێندكاره‌كانمان له زانكۆ ڕاپۆرتیان كردووه له‌كتێبه‌كان ده‌ریانهێناوه و به‌غه‌ڵه‌تیش نه‌قڵی كردووه و ته‌واو هه‌مووی به‌ر لافاوه‌كه كه‌وت و ده‌رچوون، ئه‌مه شتێكه خۆمان ده‌زانین چۆن به‌ڕێمانكردووه."\n"جه‌سته‌ی پرۆسه‌ی په‌روه‌رده و فێركردنمان ده‌یان ده‌لاقه‌ی تێدایه كه ئه‌م بایكۆت و به‌ئه‌لیكترۆنی كردنه ده‌یان كونی تری تێ ده‌كات، ساڵ به‌ساڵ خوێندن بۆ دوواوه هاتۆته‌وه"\nپێشتر د.كه‌ریم شه‌ریف قه‌ره‌چه‌تانی سه‌باره‌ت به‌بڕیاری ده‌رچوونی گشتی ڕایگه‌یاندبوو" خۆشحاڵی خوێندكاران و كه‌سوكارییان بەده‌رچوونی گشتی وه‌ك ده‌رزی به‌نج وایه بۆ ئه‌وان، به‌ڵام له‌داهاتوودا ده‌بێت به كاره‌سات بۆ كۆمه‌ڵگه"\nد.كه‌ریم شه‌ریف قه‌ره‌چه‌تانی ده‌ڵێت له‌سه‌ر ئه‌و لێدوانه به‌شێك له‌دایك و باوكان و خوێندكاره‌كان گلله‌ییان لێكردووم، منیش وتم په‌ندێكی كوردی هه‌یه ده‌ڵێت" دۆستم ئه‌وه‌یه كه ده‌مگرێنێت و دوژمنم ده‌مخاته پێكه‌نیین" ناكرێت من له كۆلێجێكم خوێندكاره‌كه‌م 4—10-15 وه‌ره‌قه له‌سه‌رچاوه‌یه‌ك و دوو سه‌رچاوه ده‌یهێنێت و بۆم نه‌قڵ ده‌كات و ده‌ریبچێنم له‌داهاتوودا ئه‌م خوێندكاره ده‌بێت به‌مامۆستا و ده‌بێت مناڵانی بخه‌ینه به‌رده‌ستی من بۆ ناوم ناوه ده‌رزیه‌كی به‌نجه كه‌سوكاری خوێندكاره به‌كاتی دڵیخۆشه كه كوڕه‌كه‌یان ده‌رچووه به‌ڵام ئایا كوڕه‌كه‌یان چی فێربووه و چی ده‌داته‌وه به‌كۆمه‌ڵگه من گوێ به‌وه ناده‌م باوك و دایكی پێی خۆشه یان پێی ناخۆشه من قسه‌ی حه‌ق ده‌كه‌م، ئێستا ئێمه جه‌سته‌ی پرۆسه‌ی په‌روه‌رده و فێركردنمان ده‌یان ده‌لاقه‌ی تێدایه كه ئه‌م بایكۆت و به‌ئه‌له‌كترۆنی كردنه ده‌یان كونی تری تێ ده‌كات، ساڵ به‌ساڵ خوێندن بۆ دوواوه هاتۆته‌وه ساڵانه بڕوانامه‌ی ماسته‌ر و دكتۆرا ده‌درێت به‌ڵام بزانن چی پێیه، خه‌له‌لی زۆر له كه‌سێتی تاكی كورد دروست بووه، بابڕوانامه‌ی دكتۆرای هه‌بێت كه كه‌سێتی ئه‌وه‌نده لاواز بێت بڕوای به‌خۆی نه‌بێت و به بچوكترین شت هه‌ڵبچێت و نه‌توانێت له‌گه‌ڵ ماڵ و مناڵی تێگه‌یشتنی هه‌بێت و نه‌توانێت كێشه‌یه‌كی كۆمه‌ڵاتی چاره‌سه‌ر بكات ده‌رچوویه‌كی زانكۆ له‌سه‌ر ترافیك لایتێك یه‌كێكی تر ده‌كوژێت ئه‌مه كه‌ی په‌روه‌رده‌یه و بنیادنانی تاكی كورده.؟!"\n" شوێنه‌واری خوێندنی ئه‌لكترۆنی ئه‌وه‌یه كۆمه‌ڵگه‌ی كوردی ڕۆژ به‌ڕۆژ خراپتر ده‌بێت "\nقه‌ره‌چه‌تانی ته‌ئكیدله‌وه ده‌كاته‌وه" شوێنه‌واری خوێندنی ئه‌لكترۆنی ئه‌وه‌یه كۆمه‌ڵگه‌ی كوردی ڕۆژ به‌ڕۆژ خراپتر ده‌بێت، من چوومه‌ته چه‌نده‌ها قوتابخانه و موقابه‌له‌ی قوتابیانم كردووه و تێستی زیره‌كیم بۆ كردوون له وڵاتێكی ئه‌وروپی مناڵێكی 7 ساڵ ده‌بێت تێسته‌كان بزانێت لێره 11-12 ساڵه نایزانێت، واته هه‌ر به كوردیه‌كی ئه‌ده‌بیانه ناتوانێت قسه بكات و ناتوانێت یاداشتێك بنوسێت و بڕوای به‌خۆی نییه خه‌تی ناخوێنرێته‌وه مه‌عریفه‌كه‌ی زۆر لاوازه سه‌یربكه‌ین بزانیین تورك و عه‌ره‌ب و فارس بودجه‌یان چه‌نده بۆ پرۆسه‌ی په‌روه‌رده و فێركردن و چۆن قه‌ره‌بووی ده‌كه‌نه‌وه به‌ڵام لای ئێمه دوو ده‌وام وسێ ده‌وام وبایكۆت و به‌م بارودۆخه كه به‌دوو مانگ مووچه‌یه‌ك ده‌ده‌ن، مووچه‌كه‌ش 18% -21% لێ ده‌بڕن، ئیتر مامۆستاش تاقه‌تی نه‌ماوه و خه‌ڵكه‌كه بێزاربووه، ڕۆژ به‌ڕۆژ ئێمه‌ش هانده‌ر و پاڵنه‌رمان داده‌به‌زێت چونكه ڕه‌شبین بووین به‌رامبه‌ر به‌م بارودۆخه."\n" ژیانی مرۆڤ زۆر گرنگتره له‌خوێندن بانه‌خوێنده‌وار بێت و ده ساڵی بفه‌وتێت به‌ڵام ژیانی پارێزراو بێت"\nهه‌روه‌ها ڕایگه‌یاند" به‌دیلێكیشمان نییه ده‌بووایه چه‌نده كه‌سی وه‌كو ئێمه‌یان بانگ بكردایه گفتوگۆی ئه‌م بارودۆخه‌مان بكردایه، ده‌كرێت مناڵ بنێرینه قوتابخانه و تێكه‌ڵ بكرێن و ئه‌م هه‌موو نه‌خۆشیه هه‌یه مناڵه‌كه بفه‌وتێت، به‌بۆچوونی من ژیانی مرۆڤ زۆر گرنگتره له‌خوێندن بانه‌خوێنده‌وار بێت و ده ساڵی بفه‌وتێت به‌ڵام ژیانی پارێزراو بێت به‌ڵام ئیتر بڕیاری یه‌كلایه‌نانه ده‌رده‌كرێت، ئیتر ئه‌وبه‌ریش بۆخۆی بۆ ڕازی كردنی جه‌ماوه‌ره‌كه‌یان هه‌ر ئامانجێكی تربێت و ده‌كه‌وێته به‌ره‌یه‌كی تره‌وه ئاستی ڕۆشنبیری تاكه‌كانیشمان له‌و ئاسته‌دا نییه كه دوای پڕوپاگه‌نده و وتی وتی زۆر ده‌كه‌ون ئه‌مه كێشه‌كانمانه ده‌بوایه له‌گه‌ڵ كۆمپانیاكاندا ڕێك بكه‌وتنایه و ده‌بوایه چه‌نده‌ها ساڵ پێش ئێستا ئه‌م پاڵنه‌ره‌مان لای خوێندكار دروست بكردایه و فێرمان بكردنایه كه‌خوێندن ته‌نها بۆ بڕوانامه نییه."\nد.كه‌ریم قه‌ره‌چه‌تانی باسی له‌وه‌كرد" ئه‌سته‌مه خوێندنی ئه‌لكترۆنی به‌دیلی ناو پۆل بێت شتێكم تۆماركردووه كه هه‌ر ناشزانم خوێندكاره‌كه ته‌ماشای ده‌كات یان نا خۆ ئه‌مه ئۆنلاین نییه، كه‌ش و هه‌وای ماڵیش جیاوازه واته كه‌ش و هه‌واكه‌ش په‌روه‌رده‌یی نییه به‌ڵام ده‌ڵێن له‌ناچاریدایه، ئه‌ی بۆ ئه‌م مناڵانه‌مان ئێستا له‌فه‌یسبوك تیكتۆك هه‌زاران شت فێر ده‌بن بۆ ناتوانێت چونكه ئاره‌زوو و هاندانی نییه ئێمه هه‌ڵه‌ی خۆشمانه، حكومه‌ته‌كه‌ش سه‌ری لێ تێكچووه، ساڵی پار وتیان ئه‌لكترۆنییه و ئه‌وه‌ی ده‌یخوێنیین داغڵه ئێمه خۆمان ماندووكرد ئه‌م هه‌موو موحازه‌ره‌مان دابه‌زاند له‌ولاوه ئه‌ندام په‌رله‌مانێك هاتووه و داواده‌كات خوێندنی ئه‌له‌كترۆنی داخل نه‌بێت ئه‌وه‌ی كه پێوه ماندووبووین هه‌رداخل نه‌كرا بۆ تاقیكردنه‌وه و كردیان به‌نوسینی ڕاپۆرت."\n" من مه‌ترسیه‌كی زۆر ده‌بینم و گه‌شبین نیم به‌داهاتووی نه‌ته‌وه‌ی كورد ئه‌وه‌ی كه هه‌شمانه ئه‌گه‌ر وابڕوات له‌ده‌ستمان ده‌چێت "\n"من ده‌مێكه وتوومه كه جیلێك به‌ڕێوه‌یه به‌ڕاستی هه‌ست به لێپرسراوێتی ناكات ئه‌گه‌ر ته‌ماشای فه‌یسبوك و تیكتۆك بكرێت، بزانن كوڕ و كچی كوڕ چی ده‌كه‌ن! به‌داخه‌وه سه‌ر و بنی زمانیان شه‌ڕه جنێوه، هه‌مووی وشه‌ی "جنس و شتی ناشیرینه" ئه‌ڵێی عه‌قڵیان له‌خوار ناوكیانه‌وه‌یه" ئه‌مه كاره‌ساته، ئه‌گه‌ر هه‌ر دوای "غه‌ریزه‌ی جنسی و شه‌هوه‌ت" بكه‌وین له‌گه‌ڵ ئاژه‌ڵدا چیمان جیاوازه! ئه‌ی عه‌قڵ و لایه‌نی رۆحیمان ئه‌ی كوا ئه‌م په‌روه‌رده‌یه‌ی كه‌باسی ده‌كه‌ین! له‌هه‌موو دنیا به‌گشتی ئه‌م كاره‌ساته ڕووی تێكردوون كه لایه‌نی ماددی و ته‌رفیهی زاڵه، چۆمسكی باسی ئه‌و 10 ستراتیژیانه‌ی كردووه كه چۆن كۆنتڕۆڵی گه‌لان ده‌كرێت، چۆمسكی ده‌ڵێت خه‌ریكیان بكه به‌شتی ته‌رفیهی و به‌شتی لاوه‌كیه‌وه بابیر له‌عه‌قڵ و جه‌وهه‌ر نه‌كه‌نه‌وه كه‌ڕیكلام و كه‌ناڵه‌كان بخه‌نه دوای عه‌ریزه‌كان جا ئه‌گه‌ر ئه‌و وڵاتانه ده‌وڵه‌تیان هه‌بێت و نوخبه‌یه‌ك حكوم بكات، لای ئێمه ده‌وڵه‌تیشمان نییه نوخبه‌كه‌شمان تێوه‌گلاوه و ئیراده‌شمان به‌ده‌ست خۆمان نییه من مه‌ترسیه‌كی زۆر ده‌بینم و گه‌شبین نیم به‌داهاتووی نه‌ته‌وه‌ی كورد ئه‌وه‌ی كه هه‌شمانه ئه‌گه‌ر وابڕوات له‌ده‌ستمان ده‌چێت ته‌نها یه‌ك چاره‌سه‌ری هه‌یه ئه‌ویش وه‌زاره‌تی په‌روه‌رده و حكومه‌ت و لایه‌نه په‌یوه‌ندیداره‌كان زۆر ڕاستگۆیانه و به وه‌فایانه و جدیانه و ئیراده‌یه‌كی سیاسی دڵسۆز هه‌بێت بۆ چاككردنی ئه‌م بارودۆخه به‌ڵام من نایبینم."د.كه‌ریم قه‌ره‌چه‌تانی وای وت"


کاوە جەوانمەرد: دیسان ئەگەری کوشتاری خەڵک بەدەستی رژیمی ئێران لە ئارادایە | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران کاوە جەوانمەرد: دیسان ئەگەری کوشتاری خەڵک بەدەستی رژیمی ئێران لە ئارادایە\nکاوە جەوانمەرد: دیسان ئەگەری کوشتاری خەڵک بەدەستی رژیمی ئێران لە ئارادایە\nهەروەها بڕیارە سێ جڵد کتێبی “روز شمار وقایع توروریستی در ایران” لەماوەی داهاتوودا لەلایەن ناوەندی توێژینەوەی “هابیلیان”ـەوە چاپ و بلاو بکرێتەوە کە تیایدا حیزبی دیمۆکرات و کۆمەڵە و هێزەکانی دیکەی ئۆپۆزیسیۆن بەهۆکاری دەستپێکردنی شەر لەگەڵ کۆماری ئیسلامی لەقەڵەم دراون.\nرۆژی کورد بۆ تاوتوێ کردنی شەپۆلی نوێی هێرشی تەبلیغاتی و چەواشەکارانەی دەزگا تەبلیغاتییەکانی رژیمی ئێران، دیمانەیەکی لەگەڵ کاوە جەوانمەرد، ئەندامی کۆمیتەی ناوەندیی حیزبی دێمۆکراتی کوردستانی ئێران پێکهێناوە.\nکاوە جەوانمەرد لەو باوەرەدایە کە سەرەکیترین هۆکاری ئەو هەوڵانەی رێژیم بۆ تاوانبارکردنی حیزبی دێمۆکرات بۆ هەڵگیرسانی شەڕی پاش شۆرشی ٥٧ی کوردستان، سازدانی جۆرێک زەینیەت لای خەڵکی کوردستانە، هەتا لە ئەگەری سەرکوت و قەتل و کوشتاری دووبارەی خەڵکی کورد لە لایەن رێژیمەوە، هەمدیسان رێژیمی ئیسلامی ئێران وەکوو تاوانباری سەرەکی نەییتە ئەژمار.\nدەقی وتوێژی رۆژی کورد لەگەڵ کاوە جەوانمەرد:\nڕۆژی کورد: هۆکاری وەڕێ خستنی ئەو شەپۆلە تەبلیغاتییە بە دژی حیزبی دێمۆکرات چییە؟\nکاوە جەوانمەرد: ئیستراتیژی پراکتیزەی حیزبی دێمۆکراتی کوردستانی ئێران سەرەکییترین هۆکاری درووستبوونی ئەو شەوپۆلە نوێیەیە کە بە شێوەی هەمە لایەنە دەستیپێکردووە.\nئەڵبەت درووستبوونی ئەو گۆڕەپانە دژبەرانەیە کە رەنگ و بۆیەک لە بێ دەرەتانی نەیارانی حیزبی دێمۆکرات بە رۆخسارییەوە دەرکەوتووە، دیاردەیەکی نوێ نییە و بە شێوەی بەردەوام و لە حاڵەتگەلێک کە نەیاران هەستیان بە\nمەترسی کردبێت، دەستیان داوەتە پڕوپاگەندا بە دژی حیزبی دێمۆکرات.\nمێژووی هەڵوێستە کردەوەییەکانی حیزبی دێمۆکرات، لە باری سایکۆلۆژییەوە کارتێکەرییەکی تەواوی بەسەر لایەنی بەرانبەردا هەبووە، بە واتایەک کە دوژمن یان لایەنی نەیار، باوەڕی تەواویان بەو شێوە سیاستکردنەدا هەیە. لە وەها حاڵەتێکدا لایەنی نەیار لە هەنگاوی یەکەمدا و لە بێ دەرەتانی تەواو، پەنا دەباتە شەڕی تەبلیغاتی هەتا بەو شێوەیە بتوانێت راو سەرنجی گشتیی کە بۆ لای پولێتیکی نوێ حیزبی دێمۆکرات راکێشراوە، بشێوێنێت و تێکیبشکێنێ! ئەو جۆرە رێفلیکسەی لایەنەکانی بەرانبەر خۆی جۆرێک وەدوواکەوتنی پێوە دیارە.\nلانیکەم هەنووکە لایەنی دژبەر کە بەشە سەرەکییەکەی لە لایەن دەزگا ئەمنیەتیی و نیزامییەکانی رێژیمی ئێران سەرپەرشتی دەکرێ، لەهەمبەر پلانی نوێ حیزبی دێمۆکراتدا، زیاتر لە ساڵێک لە پاش کەوتووە، چۆن بناخەی ئەو ستراژییە نوێیە جگە لە بەرنامە گشتگیر و درێژخایەنەکانی حیزبی دێمۆکرات، لە ساڵێک پیش ئێستاوە چووەتە قۆناخی کردەوەیی و لایەنی دژبەر لە پلانداڕێژی بۆ بەرپەرچدانەوەی ئەو پلانە، وەدووا کەوتووە. هەر بۆیە هیچ رێگایەکی دیکەی نیە، بێجگە پەنا بردن بۆ تەبلێغات و چەواشەکاری و تێکدانی بەستەر و رای گشتی.\nڕۆژی کورد: بەبڕوای ئێوە ئەو جۆرە تەبلیغاتانە لە ئێستادا چ کاریگەرییەکی لەسەر رای گشتیی خەڵک دەبێ؟\nجەوانمەرد: بە بێ هیچ گومانێک، ئەو چەشنە پڕۆپاگەندایە کە بە دژی حیزبی دێمۆکرات دەستیپێکردوە، ناتوانێت هیچ جۆرە کاریگەرییەکی نێگەتیڤ لەسەر هەست و رای گشتی درووست بکات. هۆکارەکەشی بۆ ئەوە دەگەڕێتەوە کە بەشێکی زۆر لە بەردەنگانی ئیستراتیژی نوێ حیزبی دێمۆکرات لە ئەندامان و لایەنگرانی ئەو حیزبە پێک دێت کە داتامەند حساباتی لەسەر هەیە و بەشێکی هەرە گەورەی ئەو بەردەنگانە خەڵکی بێ دەرەتان و ناهۆمێدن کە لە چوارچێوەی سیستەمی ئێراندا زیاترین قوربانی و تێچوویان داوە و هەروەها هیچ شێوە باوەڕپێکراوییەکیان بەو دەسەڵاتە نەماوە.\nسیاسەتی کردەوەیی حیزبی دێمۆکراتی کوردستانی ئێران یان هەر لایەنێکی دیکە بەرانبەر بە بیری رەگەزپەرستانەی زاڵی دەسەڵاتی ئیسلامی ئێران، دەتوانێت پێوەر و پێناسەیەکی روون بێت بۆ جۆری تێڕوانینی خەڵکی کوردستان و هەڵبژاردنی بیرێکی ئازادیخوازانە و نەتەویی. کەوابوو دەتوانین بە دڵنیایەوە بڵێین کە هەوڵەکانی رێژیم بۆ بەلارێدا بردنی بیری نەتەویی و هوشیاری خەڵک و پشتگیریان لە حیزبی دێمۆکرات بێ ئاکام دەبێت.\nجەوانمەرد: ئەو پیلانە لەمێژساڵە لە لایەن دوژمنانی کورد و کوردستان و لەسەرەوەی هەموویان رێژیمی ئیسلامی ئێران دادەرەژڕێت و بە درێژایی مێژوو هەوڵدراوە نە تەنیا لایەنێکی رزگاریخوازی کوردی وەکوو حیزبی دێمۆکرات بکرێتە تاوانباری شەڕ، بەڵکوو تەنانەت شەڕی کورد بە کورد بکرێت. بێ گومان تێچووی ئەو هەموو قوربانی و خوێن رشتنانە کە هۆکارەکەی سیاسەتی سەرکوت و پاکتاوکردنی رێژیمی ئێران بووە، هەڵگری قین و نەفرەتێکە بە درێژایی ئەو دەسەڵاتە کە لە لای خەڵک درووست بووە و رێژیم هەوڵ ئەدات خۆی لەو تاوانە مێژوویانە دەرباز بکات.\nئێستاش کە خەڵکی شۆڕشگێری کورد بە شێوەی گشتگیر لە هەموو شوێنەکانی کوردستان پێشوازییان لەو ئیستراتێژییە نوێیەی حیزبی خۆیان کردووە، رێژیم بە وەبیر هێنانەوەی زام و ئێشی ساڵانی رابردوو، بە تەمای درووستکردنی جۆرێک خۆف و ترس لە نێوان خەڵکدایە هەتا لە هەڵویستەکانیان سارد ببنەوە. ئەڵبەت لایەکی دیکەشەوە نابێت ئەوەش لەبیر بکرێت کە ئەو جۆرە هەوڵانەی رێژیمی ئیسلامی ئێران، بۆ وەبیر هێنانەوەی دەست نەپاراستن و کوشتن و بڕینی خۆیانە لەهەمبەر خەڵکی کوردستان. بەڵام سەرەکیترین هۆکاری ئەو هەوڵانەی رێژیم بۆ تاوانبارکردنی حیزبی دێمۆکرات بۆ هەڵگیرسانی شەڕی پاش شۆرشی ٥٧ی کوردستان، سازدانی جۆرێک زەینیەت لای خەڵکی کوردستانە، هەتا لە ئەگەری سەرکوت و قەتل و کوشتاری دووبارەی خەڵکی کورد لە لایەن رێژیمەوە، هەمدیسان رێژیمی ئیسلامی ئێران وەکوو تاوانباری سەرەکی نەێیتە ئەژمار.\nبابەتی پێشووناساندنی بەرهەمهێنەرانی ماددەی هۆشبەری شیشە/بەشی ٣/تۆفیق عەبدی\nبابەتی دواترچالاکانی بەلووچ: ٣٢ هاووڵاتیی سڤیلی بەلووچ بەدەستی هێزە نیزامییەکانی ئێران کوژراون


٤٠ هاووڵاتیی تووشبوو بە کۆرۆنا بەهۆی نەبوونی پارە لە نەخۆشخانەکانی مەهاباد و ورمێ ڕاگیراون\n11:39 - 11 رەزبەر 2720\nنوێنەری مەهاباد لە مەجلیسی شورای ئیسلامی لە وتووژێک لەگەڵ هەواڵدەریی "فارس" ڕایگەیاندووە: "٤٠ کەس لە هاووڵاتییانی تووشبوو بە نەخۆشیی کۆرۆنا لە نەخۆشخانەکانی مەهاباد و ورمێ، بەهۆی تێچووی زۆری چارەسەریی نەخۆشەکان و بێتوانایی لە دانی ئەو پارەیە لەلایەن بنەماڵەی تووشبووانەوە، بەرپرسانی ئەو دوو نەخۆشخانەیە نەخۆشەکانیان زیندانی کردووە و مەرەخەسیان ناکەن".\nئەو نوێنەرەی مەجلیس هەروەها ڕایگەیاندووە: "٦٠ کەس لە هاووڵاتییانی تووشبوو بەڤایرۆسی کۆرۆنا لە نەخۆشخانەکانی خومەینی لە شارەکانی مەهاباد و ورمێ خەوێندراون کە تێچووی هەر نەخۆشێک لەنێوان ١٠ هەتا ٤٠ ملیۆن بەراورد کراوە کە ٢٠ کەسیان مەرەخەس کراون و ٤٠ کەسیان بەهۆی نەبوونی پارە لە نەخۆشخانە ڕاگیراون".\nزیادیشی کردووە: "زۆربەی ئەو کەسانە ئەندامی کۆمیتەی ئیمداد یان ڕێکخراوی بێهزیستی یان بێسەرپەرستن".\nناوبراو لە درێژەی وتووێژەکەیدا ئاماژەی بە ژنێکی دووگیانی کۆرۆنایی کردووە کە ئیزنی مەرەخەسییان پێی نەداوە و ڕایگەیاندووە: "ژنێکی دووگیانی دانیشتووی یەکێک لە گوندەکانی سەردەشت کە تووشی کۆرۆنا ببوو، ٤ ڕۆژ پێش دەبا لە نەخۆشخانەی خومەینیی ورمێ مەرەخەس کرایەت، بەڵام بەهۆی نەبوونی پارەی دەوا و دەرمانی نەخۆشخانە، بە زۆرەملێ ڕاگیراوە. لەلایەکی دیکەوە هاووڵاتییەکی دیکە بۆ تێچووی پارەی نەخۆشخانە گوارەی کچە تەمەن سێ ساڵانەکەی فرۆشتووە هەتا ئیزنی مەرەخەسکردنیان پێ داوە".


هەواڵ / کوردستان :: پێش 4 هەفتە  :: 353 جار بینراوە\nتاگ :: باكورى كوردستان بومەلەرزە\n21 ساڵە ئۆجەلان لە زیندانە\nوان: له هه‌ره‌سى دووه‌مى به‌فردا 23 كه‌س گیانیان له‌ده‌ستدا\nبومه‌له‌رزه‌كه‌ى باكورى كوردستان.. رزگاربووان و قوربانیان روو له زیادبوونن\nئیداره‌ى كاره‌ساته كتوپڕه‌كانى توركیا رایگه‌یاند، ژماره‌ى قوربانیانى بومه‌له‌رزه‌كه‌ى شه‌وى رابوردووى ناوچه‌كانى خۆرهه‌ڵاتى توركیا زیادیكردووه و تا ئاماده‌كردنى ئه‌م هه‌واڵه 20 كه‌س گیانیان له‌ده‌ستداوه و زیاتر له هه‌زار كه‌سیش برینداربوون.\nهاوكات فه‌خره‌دین قۆجه، وه‌زیرى ته‌ندروستیى توركیا وتى: "پێشبینیى ده‌كه‌ین ژماره‌ى قوربانیانى رووداوه‌كه زۆرتر بێت، چونكه هێشتا نزیكه‌ى 30 كه‌س له‌ژێر داروپه‌ردووى داڕماودا ماونه‌ته‌وه و تیمه‌كان سه‌رقاڵى به‌زیندوویى دۆزینه‌وه و رزگاركردنیانن".\nسه‌رچاوه‌كانى توركیا ئاماژه بۆ ئه‌وه ده‌كه‌ن كه گوڕى بومه‌له‌رزه‌كه‌ى شه‌وى رابوردوو 6.8 پله‌ى رێخته‌ر بووه و به‌دوایدا 10 له‌رینه‌وه‌ى دیكه روویانداوه كه هێزه‌كانیان 4 پله بووه به پێوه‌رى رێخته‌ر، هه‌ر له‌گه‌ڵ ئه‌و رووداوانه‌دا نزیكه‌ى 150 له‌رزه‌ى جیاجیا به پله‌ى كه‌متر، تۆماركراون.\nهه‌ر ئه‌مڕۆ ئیداره‌ى كاره‌ساته كتوپڕه‌كان له به‌یاننامه‌یه‌كدا رایگه‌یاند: دوو كه‌سیان له‌ژێر خانووه رووخاوه‌كاندا رزگاركردووه.


- بەشی هەفتەم -\nئەوە ئاشکرایە . دەوڵەت نوێنەری کۆمەڵە و لە دەرەوەی کۆمەڵ ڕێکخراوە بۆ پاراستنی لاواز لە بەرانبەر بەھێزا، بە واتایەکی دیکە، بۆ پارێزگاری ئاشتی نێوانی ناڕازییەکان و ئەوانەی پاریزگاری لە نیزام دەکەن . وەکو بینیمان زۆری نەویست کە Louis Blancمەبەست و ھۆکاری بوونی دەوڵەت و ئامانجی ئاشکرا بکات، کە دەتوانرێت شوێنەوار یاخود سەرچاوەکەی لایGrotius, Justinian, Cicero لای ھەموو ئەو نوسەرانەشی ھەر کات لەسەر مافی گشتی نوسیبێتیان، بدۆزێتەوە. ئەوە ترادیسۆنی Orphic-ە [ ئەو ناوەیە کە دراوە بە کۆمەڵێک خەڵکی ئیماندار کە پراکتیکیان کردوە، ئەسڵی ئەمانە دەگەڕێتەوە بۆ کۆمەڵی یۆنانی کۆن و کۆمەڵی ھێلینستییەکان-وەرگێڕ] کە پەیوەستە بە Horace وە [ پێشەنگی شاعیران لە سەردەمی Augustus.- وەرگێڕ] .\n[ ئەمەی خوارەوە کۆپلەیەکە لە ھەڵبەستەکانی بە زمانی لاتینی، منیش وەرمگێڕا بۆ ئینگلیزی و لە ئینبگلیزییەوە کردومە بە کوردی . ڕەنگە ھیچ مانایەکی ئاوا نەدات بۆ خوێنەر، بەڵام من نەمویست فەرامۆشی بکەم- وەرگێڕ] :-\nئاژەلی جەنگەڵەکان پیرۆزن بۆ خوداکان .\nکوشتن و پەیڕەوی سیستەم و جۆری خواردن Orpheus ڕادەوەستێنێت\nدەڵێن ئەو، شێر و پڵنگی ماڵیی کردووە و کۆنترۆڵی ھێڕش و دڕندەییانی کردووە\nدەستنیشانکردنی Amphion و Thebes citadel\nدەنگی وەکو تاری ئامرازەکانی مۆسییقا و جوڵاندنی بەردەکان،بووە بەمە دەیویست نوێژکەران بەرەو سەرسامبوون بەرێت\nOrpheus” وەکو کەسێکی ئاسمانی، وەکو ئیلاھییەک، یاخود وەرگێڕێکی ]موتەرجیمێکی[ خوداکان، بانگەشەی پیاوانی لە ناوجەرگەی دارستان و جەنگەڵەکانەوە کردوە و مێشکی پڕ کردون لە ترسی وێنەی کوژراوان و گۆشتی مرۆڤی مردووان. ئەم کارەشی سەرەنجام ئەو شۆرەتەی داوەتێ، کە ئەو شێر و پڵنگەکانی ماڵیی و دەستەمۆکردووە ھەر وەکو دواتر بە Amphion, دۆزەرەوەی Thebes وتراوە [Thebes : ناوی یۆنانییە بۆ شارێکی کۆنی میسر، شوێنەوارەکەی کەوتۆتە سەر ڕوباری نیل ، ٤٢٠ میل لە خواروی قاھیرەوە - وەرگێڕ] وتراوە، بەھۆی دەنگە کاریگەرییە بە سۆزە شیعراوییەکەیەوە بەردەکانی جوڵاندووە و بەھۆی سیحری نوێژەکەیەوە پێشڕەویی کردوون بۆ ئەو شوێنەی کە خۆی ویستویەتی"\nئەو سۆشیالیزمەی کە ئێمە دەیزانین و دەیناسین داخوازی و ھەوڵی ئەندێشەی زۆریی خەڵکانێکی دیاریکراوی ناوێت. بەڵام ئەوان بەتەواوی لاسایی ئەفسانە کۆنەکان دەکەنەوە، کۆپی مەزھەبی کاسۆلۆکیی دەکەن ، ھاوکاتیش خوتبەی دژایەتکردنیشی دەدەن، ئەوان ھەڵدەزنێن بە دەسەڵاتا و لاسایی دەسەڵاتداران دەکەنەوە و دواتر لەتەکیانا دەکەونە غەرامیات، دوای ئەوەش بە ھەموو ھێزی خۆیان دەقیڕێنن: ئازادیی، یەکسانیی، برایەتیی، بەم شێوەیە سوڕەکە کۆتایی دێت. ئیدی یەکێک بە وەحیدار دەردەچێت، یەکێک بوەتە ڕیفۆرمکەر، یەکێ دی دیمۆکراسیی و موسڵیحی نوێکەرەوەی کۆمەڵایەتیی، یەکێ تر ناونراوە کاندیدی وەزارەت لە گەشە و پێشەوەچوونا- نا نا، تەنانەت یەکێکیش ھەیە بۆ سەرۆکی دیکتاتۆرییەتی کۆمارییش.\nکەواتە بە دانپیانانی Louis Blanc ، دەسەلات زادە و لە دایکبوی بەربەریەتە، ڕێکخراوی دەوڵەت شاھیدی دڕندەیی و توندوتیژی حاڵەتێکن لە نێوان پیاوانی سەرەتای سروشتییەکانا- بە نەبوونی تەواوی بازرگانی و پیشەسازیی[ پرۆدۆن بە تەوسەوە ئەمە بە لویس بلانک دەڵێت - وەرگێڕ]. بۆ ئەم وەحشگەرییەش دەوڵەت دەبوایە ھەڵوێستی ھەبوایە و ڕاوەستایە دژ بە ھێزی ھەر یەک لە تاکەکان و کاردانەوەی ھەبوایە، ئەمەش بە باڵادەستبوونی ھێزێکی توانادار لە غیابی ئارگویمێنتێکی دیکەدا ھەر دەکرا، تاکو ئارەزووەکانی مەیسەر بکات. کەواتە دەستوری دەوڵەت، وەکو ئێستا وتمان دوژمنێکی سەرسەختی کۆمەڵایەتییە، پیاوێکە و لە بەرگی گورگدایە. خودی BlancLouis خۆی ئەمە دەڵیت بە دابەشکردنی مرۆڤەکان بەسەر بەرەی بەھێز و لاوازدا، ئەو کاتە وەکو وەحشییە کێوییەکان لەناوخۆیانا لەسەر خواردنەکانیان، ناکۆکدەبن، ئەویش[ لویس بلانک] ئەو کاتە نێوندگیرییان بە دەوڵەت، دەکات.\nکاتێک کە دەوڵەت بێ سوود و بێ کەڵک دەبێت، کە خودی دەوڵەت بەتاڵە لە بابەت، لەئامانجی بوونیی و ھەروەھا مۆتیڤەکەشی، ڕۆژێک دێت لە بەرانبەر ھەر عیلەتێک کە دەوڵەت ھۆکارێتی، ئیدی ھەرچییەک بێت، دەبێت خۆی لەو سەرە ڕێگایەدا لابەرێت. نابێت کۆمەڵ نە لاواز و نە بەھێز لەخۆی بگرێت، بۆ ئەوەی نایەکسانیی و نەتوانایی جەسەدی و ڕۆشنبیریی نەتوانێت ببێتە ھۆکاری جەردەیی و سەرکوتکردن، تاکو تاک سەربەخۆیی مسۆگەربکات و پێویستی بە پاراستن نەبێت. کەواتە دەوڵەت زیاتر خەیاڵییە تاکو ڕاستیی.\nئێستاش ئەمە دەقیئەو ئوتروحەیە کە ئەمڕۆ دەوامی پێدەدەین.\nھێز کە نەرمیی و ڕەقی مۆراڵەکان دیاریدەکات ، وردە وردە جێگای یاسای ماف بە ڕۆڵی یاخود بە یاسای ھێز، دەگرێتەوە، کاریش کە سەرنجام دەستەبەری ئاسایش دەکات، ھەنگاو بە ھەنگاو ئازادیی و یەکسانیی لە پلەیەکی بەرزتر زیاتر لە دین و دەوڵەت و کار، ئافریندە دەکات. لێرەدا یەکەم کاری بازرگانیی و پیشەسازیی، دوای ئەو زانست کە ڕۆحی پێدەدا، لە دوا قۆناغ و شیکردنەوەدا ھونەرە، کە دەیکاتە گوڵی نەمر. دین بە بەڵێن و ھەڕەشەکانییەوە، دەوڵەتیش بە لەشکر و دادگایەوە سۆزی دادگەریی دەدەن ، کە ئەوە زۆر لاواز بووە لای پیاوانی سەرەتایی، کە تەنھا ھەڕەشەیەکی سزادەرانەی ڕوونە بۆ وێرانکردنی مێشکەکان. لای ئێمە پیشەسازیی، زانست ، وێژە ، ھۆنەر، ھەموو گەندەڵبوون، ھەر وەکو Jean Jacques وتویەتی ئەم سزادانە لە شوێنی دیکەدا دەیانبینینەوە ، ئێمە لە دابەشبوونی موڵکییەتا، لە ئامراز و ماشێنەکانی پیشەسازیی، لە گەشەکردنی ئیسراف و کەمالیاتا[ زیادەپێویست] ، دەیانبینین، لە ئاوەژوکردنەوەی ئارەزووەکانا یاخود لە دەستبەسەراگرتنی ئارەزوویەکی سەپێنراو بەسەر ھەموو پێداویستییەکانی کاردا. پاش بەربەریەتی سەردەمە دێرینەکان، دوای ھاتن و سزای توێژاڵ و دەستوری فیوداڵی لە کۆمەڵی سەرەتاییدا، دوا توخمی کۆیلایەتی، ھێشتا وەکو سەرمایەیەک مابوو. دواتر ئەم سەرمایەیە ڕێگای خۆی ونکرد، کرێکاران، بازرگان، میکانیک، کێڵگەوان، پیاوانی زانست، ھونەرمەند، چی تر پێویستیان بەوە نەما لە لایەن ئەو سەرمایەوە بپارێزرێن. ئەوەی کە ھەر یەک لەمانەی پاراستوە بەھرە و سەلیقەی [مەوھوبەکەی] بووە، زانیارییەکەی بووە، بارودۆخە پیشەسازییەکەی بوووە. پاش دەستبەرداربوون لەو سەرمایەیە، بەردەوامبوونی دەوڵەت زۆر دوورە لە پارێزگاری و پاراستنی ئازادیی-یەوە، ئەو تەنھا دەتوانێت سازش بە ئازادیی-یەوە بکات.


بڕیارێک لەبارەى دەستپێکردنەوەى خوێندن درا\n2021.01.12 - 14:30\nبەرێوەبەرى پەروەردەى رۆژهەڵاتى سلێمانى رایگەیاند، 16 ئەم مانگە خوێندنى قۆناغى 12ى ئامادەیی لەسەرتاسەرى هەرێم دەستپێدەکاتەوە.\nتریفە عەبدوڵڵا لە لێدوانێکدا بۆ "ناس کورد"، (12ی کانونی دووەمی 2021) ڕایگەیاند، ئەمڕۆ لە بەڕێوەبەرایەتی گشتی پەروەردەی سلێمانی کۆبوونەوەی سەرجەم بەڕێوەبەری پەروەردەکان کراوە تایبەت بە ئامادەکارییەکان بۆ دەستپێکردنەوەی پرۆسەی خوێندن، ڕۆژی 16ی ئەم مانگە کە دەکاتە ڕۆژی شەممەی داهاتوو خویندنی پۆلی 12ی ئامادەیی لەسەرتاسەری هەرێمی کوردستان دەسپێدەکاتەوە.\nسەبارەت بە قۆناغەکانی دیکەی خوێندن، تریفە عەبدوڵڵا وتی "بۆ دەستپێکردنەوەی خوێندنی قۆناغەکانی دیکە چاوەڕوانی بڕیاری لیژنەی باڵای ڕوبەڕوبوونەوەی کۆرۆنا دەکرێت کە بڕیارە ڕۆژی چوارشەممە کۆببنەوە".\nبەڕێوەبەری پەروەردەی ڕۆژهەڵات لە سلێمانی جەختی لەوەشکردەوە، وەکو پەروەردەی ڕۆژهەڵات ئامادەکاریان بۆ دەستپێکردنەوەی خوێندن کردووەو بەیانیش لەگەڵ بەڕێوەبەری قوتابخانە ئامادەییەکان کۆدەبینەوە بەمەبەستی ئامادەکاری زیاتر بۆ دەستپێکردنەوەی خوێندنی پۆلی 12ی ئامادەیی.\nئەو بڕیارە دواى رۆژێک دێت لە پەسەندکردنى پلانى دەستپێکردنەوەى خوێندن لەلایەن وەزارەتى پەروەردەوە کە سبەینێ لە کۆبوونەوەى لیژنەى باڵاى روبەڕووبونەوەى کۆرۆنا بڕیارى لەسەر دەدرێت.\nسەیوان عەلی بریكاری وەزارەتی پەروەردەی حکومەتی هەرێم لە لێدوانێکی تایبەت بۆ "ناس کورد"، (12ی کانونی دووەمی 2021) ڕایگەیاند، "لە کۆبوونەوەکەدا جەخت لەوەکرایەوە کە پشووەکان لە کاتی پێویست لادەبرێن جگە لەڕۆژی نەورۆزو جەژنی ڕەمەزان".\nوتیشى "باس لەوەشکراوە ئەگەر پێویست بکات وانەکانی (وەرزش، هونەرن موزیک) سودی لێ ببینرێت بۆ وانە سەرەکییەکان، بەڵام بۆ دەوامی سێ ڕۆژ بەسێ ڕۆژ لە قوتابخانەکان بە هیچ جۆرێک باس نەکراوە".\nسەیوان عەلى جەختیکردەوە، وەزارەتی پەروەردە سەرجەم ئامادەکارییەکانى کردووە بۆ دەسپێکردنەوەی خوێندن و بۆ دیاریکردنی کردنەوەی دەرگای قوتابخانەکانیش چاوەڕوانی کۆبوونەوەی لیژنەی بالای بەرەنگاربوونەوەی کۆرۆنا دەکەن کە ڕۆژی چوار شەممە بڕیارە کۆبێتەوە.\nباسی لەوەشکرد، تاوتوێی ئەوەیانکردووە هەماهەنگی لە نێوان بەڕێوەبەرە گشتییەکانی پەروەردەو تەندروستی هەبێت و هەفتانە وەکو تەندروستی سەردانی قوتابخانەکان بکرێت، جگە لەوەش سەرجەم پێداویستییەکانی پاککردنەوەو خۆپارێزی لە قوتابخانەکان هەبێت.\nبریکاری وەزارەتی پەروەردە دڵنیاییدا لەبارەی خوێندنی ئەمساڵ و وتی "سەرجەم ئامادەبووانی کۆبوونەوەکە سوربوون لەسەر ئەوەی هەرچی کراوە خوێندنی ئەمساڵ نابێت بفەوتێت و هیچ ئەگەرێکیش باس نەکراوە لەسەر فەوتانی ئەمساڵی خوێندن".\nسەبارەت بەوەی ئایا پلانەکەی وەزارەتی پەروەردە بۆ ئەوەیە لەسەرەتای مانگی شوبات دەوام دەستپێدەکاتەوە یاخود بۆ ئەم مانگە دیاریکراوە، سەیوان عەلى وتی "وادەی کردنەوەی دەرگای قوتابخانەکان تەنها لیژنەی ڕوبەڕوبوونەوەی کۆرۆنا دەتوانێت بڕیاربدات و ئەوانیش بەڕەچاوکردنی بڵاوبوونەوەی پەتای کۆرۆناو ژمارەی توشبووانی خوێندکاران و مامۆستایان هەڵسەنگاندن بۆ دۆخەکە دەکەن و دواتر بڕیاردەدەن".\nجوتیار عادل وتەبێژى حکومەتى هەرێم هەفتەى رابردوو لە کۆنگرەیەکى رۆژنامەنوسیدا کە "ناس کورد" بینیویەتى ئاماژەى بەوەکرد، وەزارەتى پەروەردە دوو پڕۆژەى ئامادەکردووە لەبارەى خوێندنى ئەمساڵەوە و لەکۆبوونەوەى 16 یان 17ى ئەم مانگە لیژنەى باڵاى رووبەڕووبونەوەى کۆرۆنا گفتوگۆى لەسەر دەکات و دواتر دەدرێتە ئەنجومەنى وەزیران و بڕیارى لەبارەوە دەدرێت.


ANF | دیمه‌نی ئه‌و چه‌كانه‌ی كه گه‌ریلا له چالاكییه‌كه‌ی سیده‌كان ده‌ستی به‌سه‌ردا گرتوون بڵاوكرایه‌وه\nدیمه‌نی ئه‌و چه‌كانه‌ی كه گه‌ریلا له چالاكییه‌كه‌ی سیده‌كان ده‌ستی به‌سه‌ردا گرتوون بڵاوكرایه‌وه\nگه‌ریلا تی ڤی دیمه‌نی ئه‌و چه‌ك و كه‌لوپه‌له سه‌ربازییانه‌ی بڵاوكرده‌وه كه هێزه‌كانی گه‌ریلا له چالاكییه‌كه‌ی ٣١ی ئایار\_١٠ی جۆزه‌ردانی دۆڵی عه‌لی درێژی ده‌ڤه‌ری سیده‌كان دژی سوپای توركیای داگیركه‌ر، ده‌ستیان به‌سه‌ردا گرتوون.\nسێشه‌ممه, 12 Jun 2018, 16:00\nناوه‌ندی ڕاگه‌یاندنی هێزه‌كانی پاراستنی گه‌ل - هه‌په‌گه ڕایگه‌یاندبوو كه ڕۆژی ٣١ی ئایار\_١٠ی جۆزه‌ردان له گه‌لی عه‌لی درێژی ده‌ڤه‌ری سیده‌كان، هێزه‌كانی گه‌ریلا چاودێری یه‌كه‌یه‌كی شاراوه‌ی سوپای توركیایان كردووه و دواتر لێیان داون.\nله‌و دیمه‌نانه‌ی كه گه‌ریلا تی ڤی بڵاوی كردوونه‌ته‌وه، گه‌ریلاكان ده‌ست به‌سه‌ر ئه‌و چه‌كانه‌دا ده‌گرن كه له‌سه‌ر سه‌ربازه كوژراوه‌كانن. گه‌ریلا تی ڤی به بڵاوكردنه‌وه‌ی دیمه‌نێكی نوێ، ئه‌و چه‌كانه پیشان ده‌دات كه له‌و چالاكییه‌دا كه‌وتوونه‌ته ده‌ستی هێزه‌كانی گه‌ریلا.\nله چالاكییه‌كه‌دا كه ٥ سه‌رباز كوژران، ده‌ست به‌سه‌ر ٢ چه‌كی جۆری HK-33، چه‌كێكی BKC (بی كه‌ی سی)، دووربینێك، جیهازێكی ده‌ستنیشانكردنی ئامانج و زۆر كه‌لوپه‌لی سه‌ربازیدا گیرا.


سوخه‌نڕانی كلارا زتكین له كۆنگره‌ی نێونه‌ته‌وه‌یی كرێكاران بۆ ئازادی ژنان! – ژینیار\nIn تایبەتی ژنان, مێژوویی, هزری\nكلارا زتكین قسه‌كانی به‌م شێوه‌یه درێژه پێده‌دات: زۆر جێگای سه‌رسووڕمان نییه كه عوناسری كۆنه‌په‌ره‌ست، بۆچوونی دواكه‌وتووانه له مه‌سه‌له‌ی كاری ژنانیان هه‌بێت، به‌ڵام زۆر جێگای سه‌رسووڕمانه كه له ئوردوگای سوسیالیستیش به‌ره‌وڕووی وه‌ها ده‌ركێكی هه‌ڵه كه داوای هه‌ڵوه‌شاندنه‌وه‌ی كاری ژنان ده‌كات، به‌ره‌وڕوو ده‌بین. مه‌سه‌له‌ی رزگاری ژنان كه له كۆتاییدا كاری ژنانه، مه‌سه‌له‌یه‌كی ئابورییه و به دروستی چاوه‌ڕوان ده‌كرێت كه سوسیالیسته‌كان ده‌ركێكی سه‌رتریان له كاروباری ئابوری هه‌بێت. سوسیالیسته‌كان ده‌بێ بزانن كه له بارودۆخی گه‌شه‌ی ئابوری ئێستا، كاری ژنان پێویستییه‌كه كه بۆچوونی سروشتی ئه‌و یان ده‌بێته هۆی ئه‌وه‌یكه له ماوه‌ی كاتی كار كه هه‌ر كه‌س ده‌بێ له خزمه‌ت كۆمه‌ڵگای دابنێت، دابه‌زێت و یان ئه‌وه‌یكه سه‌روه‌تی گشتی كۆمه‌ڵگا گه‌شه بكات. ئه‌وه‌یكه له بواری ره‌قابه‌ت ده‌بێته هۆی دابه‌زینی حه‌قده‌ستی هێزی كاری پیاوان، كاری ژنانه به‌ڵكوو قازانج په‌ره‌ستی سه‌رمایه‌داران هۆكاری ئه‌م مه‌سه‌له‌یه. سوسیالیسته‌كان پێش له هه‌موو شتێك ده‌بێ بزانن كه كۆیله‌تی یان ئازادی كۆمه‌ڵایه‌تی پێویستی به وابه‌سته‌گی یان ناوابه‌سته بوونی ئابوری هه‌یه. كه‌سانێك كه له‌سه‌ر ئاڵاكه‌ی خۆیان ئازادی كه به‌یانگه‌ری سیمای مرۆڤایه‌تییه‌یان نووسیوه، مافی ئه‌وه‌یان نییه نیوه‌یه‌ك له جۆری به‌شه‌ر له رێگای به‌ستراوه‌یی ئابوری به كۆیله‌تی سیاسی ــــ كۆمه‌ڵایه‌تی مه‌حكوم بكه‌ن. هه‌ر وه‌ك ئه‌وه‌یكه كرێكاران له ژێر یوغی سه‌رمایه‌داران گرفتارن، ژنانیش له ژێر سۆڵته و ده‌سه‌ڵاتی پیاوان. تا كاتێك كه به‌ستراوه‌یی ئابوری ژن له‌ناو نه‌چێت، ئه‌م شێوه چه‌وساندنه‌وه هه‌ر ده‌مێنێت. هه‌لومه‌رجی نكۆڵی لێنه‌كراو بۆ ئه‌م جۆره وابه‌سته‌گی ئابورییه، كاره. ئه‌گه‌ر بمانه‌وێت له ژنان وه‌ك پیاوان، مرۆڤگه‌لێكی ئازاد دروست بكه‌ن و ئه‌وان وه‌ك خاوه‌ن مافی به‌رابه‌ر و ئه‌ندامی كۆمه‌ڵگا بزانین، نابێ مافی كاری ژنان له‌ناو به‌رین و یان ئه‌وه‌یكه جگه له حاڵه‌تگه‌لێكی تایبه‌ت، به‌ته‌واوه‌تی مه‌حدود و ئێستسنایی، به‌رته‌سك بكه‌ینه‌وه. ژنانی كرێكار كه بۆ به‌رابه‌ری كۆمه‌ڵایه‌تی خه‌بات ده‌كه‌ن، رزگاری خۆیان له بزووتنه‌وه‌كانی ژنانی بورژوا كه به‌رواڵه‌ت بۆ مافی ژن هه‌وڵ ده‌ده‌ن، داوا ناكه‌ن. ئه‌م ماڵه له ماسه دروست كراوه و بنه‌مای راسته‌قینه‌ی نییه. ژنانی كرێكار له‌سه‌ر ئه‌و باوه‌ڕه‌ن كه مه‌سه‌له‌ی رزگاری ژنان بۆ خۆی مه‌سه‌له‌یه‌كی جیاگانه نییه، به‌ڵكوو به‌شێك له مه‌سائێلی گه‌وره‌ی كۆمه‌ڵایه‌تی ئێستایه و به‌ته‌واوه‌تی بۆیان روونه كه له بارودۆخی ئه‌مڕۆی كۆمه‌ڵگا ئه‌م مه‌سه‌له‌یه قه‌ت چاره‌سه‌ر ناكرێت، مه‌گه‌ر ئه‌وه‌یكه ئاڵوگۆڕێكی بنه‌ڕه‌تی له كۆمه‌ڵگا پێك بێت. مه‌سه‌له‌ی رزگاری ژنان رۆڵی سه‌ده‌ی ئه‌مڕۆیه كه له‌دایك بوونی ماشینه. رزگار ژنان واته گۆڕانی به‌ته‌واوی و بنه‌ڕه‌تی بارودۆخی كۆمه‌ڵایه‌تی ئه‌وان، له راستیدا شۆڕش له رۆڵی ئه‌وان له ژیانی ئابوری. سیستمی پێشووی به‌رهه‌مهێنان به ئامرازی سه‌ره‌تایی، ژنانی به بنه‌ماڵه زنجیر ده‌كرد و حه‌یته‌ی چالاكی ئه‌وانی به نێو ماڵی خۆیان مه‌حدود ده‌كرده‌وه. له چوارچێوه‌ی بنه‌ماڵه، ژن هێزی كاری گرینگ و به‌قازانج به‌ئه‌ژمار دێت، ناوبراو ته‌قریبه‌ن هه‌موو پێویستییه‌كانی بنه‌ماڵه‌كه‌ی به‌رهه‌م ده‌هێنا. له بارودۆخی به‌رهه‌مهێنان و تیجاری پێشوو، به‌رهه‌مهێنانی پێویستییه‌كان و پێویستییه‌كانی بنه‌ماڵه له ده‌ره‌وه‌ی ماڵ، ئه‌گه‌ر نامومكین نه‌بوو، زۆر ئه‌سته‌م بوو. تا كاتێك كه پێوه‌ندی به‌رهه‌مهێنانی پێشوو زاڵ بوون، ژنیش له روانگه‌ی ئابورییه‌وه ئه‌كتیڤ بوو.\nبه‌رهه‌مهێنانی ماشینی چالاكی ئابوری ژنی له چوارچێوه‌ی بنه‌ماڵه له‌ناوبرد. سه‌نعه‌تی گه‌وره هه‌موو كاڵانه‌كانی هه‌رزان تر و خێراتر و له رێژه‌یه‌كی به‌رینتردا به‌رهه‌م دێنێت. سه‌نایعی بچوك ته‌نیا ئیمكانێك كه هه‌یانبوو، ئه‌وه‌بوو كه به ئامرازی سه‌ره‌تایی، به‌رهه‌مێهنانی بچوك ئه‌نجام بده‌ن. ژنان ده‌بوا زۆرتر بڕێكی زیاتر له نرخی كاڵایه‌كی ئاماده‌ی ماشینی بۆ كڕینی كه‌ره‌سته‌ی سه‌ره‌تایی (به‌مه‌به‌ستی به‌رهه‌مهێنانی كاڵا) باس بكه‌ن و سه‌ره‌ڕای ئه‌مه، كات و هێزی كاری خۆیانیش سه‌رمایه‌گوزاری بكه‌ن. له ئه‌نجامدا كاری به‌قازانجی ناوماڵ به سه‌رفه‌جوییه‌كی ساویلكانه و كاتكوژی و ته‌ڵه‌ف كردنی هێز، گۆڕانی به‌سه‌ردا هات. سه‌ره‌ڕای ئه‌وه‌یكه كه‌سانێكی سه‌ربه‌خۆ هێشتا خوازیاری به‌هره‌به‌رداری له ژنی ئه‌كتیڤ و موه‌لێد بوون له چوارچێوه‌ی بنه‌ماڵه‌ن، به‌ڵام ئه‌م جۆره له چالاكی شتێك جگه له زیان و خه‌ساره‌ت بۆ كۆمه‌ڵگای لێناكه‌وێته‌وه.\nبه‌م هۆیه‌وه‌یه كه سه‌رپه‌ره‌ستی باشی ئابوری (مه‌به‌ست رۆڵی ئابوری ژنانه)، سه‌رده‌می باشی رابردوو ته‌قریبه‌ن، نوقم بووه. سه‌نعه‌تی گه‌وره‌ی به‌رهه‌مهێنانی كه‌ل و په‌لی ناوماڵی له پێویستی خستووه، چالاكی رۆژانه‌ی ناوماڵی ژنی له‌ناو بردووه و هه‌روه‌ها بارودۆخی كاری ژنانی له كۆمه‌ڵگا پێكهێناوه. به‌رهه‌مهێنانی میكانیكی كه پێویستی به هێزی بازوو و شاره‌زاییه‌كی ئه‌وتۆ نه‌بوو، ئیمكانی دامه‌زراندنی ژنانی له بواره‌كانی به‌رینتری كار خۆش كرد. ژن به‌ره‌و عه‌رسه‌ی سه‌نعه‌ت هه‌نگاوی هه‌ڵگرت به‌م هیوایه كه داهاتی بنه‌ماڵه‌كه‌ی زیاد بكات و كاری ژنان له سه‌نعه‌ت بووه گه‌شه‌ی سه‌نعه‌تی پێشكه‌وتوو و به‌ره‌وپێش چوونی ئامرازی به‌رهه‌مهێنان له سه‌رده‌می نێو له گرینگی كاری پیاوان كه‌م بۆو. هه‌زاران هه‌زار كه‌س له كرێكاران ئیخراج كران، ئه‌رته‌شی زه‌خیره‌ی به هه‌ژاران پێكهات و حه‌قده‌سته‌كانیش كه‌م كرانه‌وه. كاتێك بوو كه حه‌قده‌ستی پیاوان جگه له به‌رهه‌مهێنانی به‌رهه‌مهێنانی ناوماڵی ژنان بۆ زه‌مانه‌ت كردنی پێگه‌ی ئابوری نه‌ماڵه‌كه‌ی به‌س بوو. ئێستا ئاستی حه‌قده‌ستی ته‌نانه‌ت به‌سه‌ختی وڵامده‌ره‌وه‌ی ژیانی كرێكارانی موجه‌ڕه‌د ده‌دات و كرێكارانی خێزاندار ده‌بێ له‌سه‌ر حه‌قده‌ستی ژنه‌كه‌یان حیساب بكه‌ن. به‌م پێیه، ژن له وابه‌سته‌گی ئابوری به پیاو، رزگاری بوو. ژنی شاغڵی سه‌نعه‌تی كه پێگه‌ی له بنه‌ماڵه‌كه‌ی وه‌ك به‌رهه‌می ئابوری پیاو چیتر نامومكین بوو به‌م شێوه‌یه رازی بوو كه خۆی هێزێكی ئابورییه و له روانگه‌ی ئابوریه‌وه چیتر وابه‌سته‌ی پیاو نییه. به‌ڵام ئێستا كه ئه‌و له روانگه‌ی ئابوریه‌وه وابه‌سته‌ی پیاو نه‌بوو، هیچ هۆكارێكی دروست له‌ئارادا نه‌بوو كه له روانگه‌ی كۆمه‌ڵایه‌تییه‌وه وابه‌سته‌ی ئه‌و بێت. به‌ڵام ئه‌مه خودی ژن نه‌بوو كه ئه‌م وابه‌سته‌گییه ئابورییه‌ی پێكهێناوه، به‌ڵكوو ئه‌مه سه‌رمایه‌داران بوون. هێزی قورخ كردنی ئامرازی به‌رهه‌مهێنان ئیزنی ئه‌وه‌ی به سه‌رمایه‌دار دا تا فاكتۆری نوێی ئابوری له ئه‌ستۆ بگرێت و ئیمتیازگه‌لێكی تایبه‌تی له بواری چالاكی به‌رهه‌مهێنان به‌ده‌ست بێنێت. ژنی رزگار بوو له ژێر سۆڵته‌ی ئابوری پیاو به هێزی ئابوری سه‌رمایه‌داری وابه‌سته ده‌بێت و له كۆیله‌تی ژن، به كۆیله‌تی خاوه‌نكار ده‌ردێت. ئه‌و ته‌نیا ئاغا و ئه‌ربابه‌كه‌ی گۆڕی بوو. تا ئێره ژن له‌م گۆڕینه براوه بوو. ئه‌و چیتر له روانگه‌ی ئابورییه‌وه بایه‌خێكی كه‌متر له پیاوی نه‌بوو و ژێرده‌سته‌ی ئه‌و نه‌بوو، به‌ڵكوو هاوشانی پیاو بوو. به‌ڵام سه‌رمایه‌دار ته‌نیا به‌مه رازی نه‌بوو كه له هێزی كاری ژنان به‌هره‌كێشی بكات، به‌ڵكوو به كه‌ڵك وه‌رگرتن له وجودی ژنان هێزی كاری پیاوانه‌شی به شێوه‌یه‌كی بنه‌ڕه‌تی چه‌وسانده‌وه.\nكاری ژنان له سه‌ره‌تاوه له ئاستێكی خوارتر له پیاوان قه‌راری گرت. حه‌قده‌ستی پیاوان له سه‌ره‌تاوه له‌سه‌ر ئه‌م بنه‌ما حیساب كرابوو كه بتوانێت پێویستییه‌كانی سه‌رجه‌م بنه‌ماڵه‌كه‌ی دابن بكات، به‌ڵام حه‌قده‌ستی ژن بۆ به‌رئاورد كردنی پێویستییه‌كانی ته‌نیا یه‌ك كه‌س له‌به‌رچاو گیرا، به‌م حیسابه كه ژنان جگه له كار له كارخانه، له ماڵیش كار ده‌كه‌ن و داهاتێكی دیكه‌یان ده‌بێت. ئه‌مه به‌دوور له راستی بوو كه به‌رهه‌مهێناین ناوماڵی ژنان كه به ئامرازی سه‌ره‌تایی به‌رهه‌م هاتبوو و خۆی به‌شێكی زۆر كه‌م له كاری مامناوه‌ندی سه‌رجه‌م كۆمه‌ڵگای له‌خۆ ده‌گرت، له‌گه‌ڵ سه‌نایعی بچوك به‌راورد بكرێت. به‌رهه‌مگه‌لێك كه ژنان له ماڵ و به ئامرازی سه‌ره‌تایی به‌ڕێوه‌یان ده‌برد كه خۆی به‌شێكی زۆر كه‌م له كاری مامناوه‌ندی سه‌رجه‌م كۆمه‌ڵگای له‌خۆ ده‌گرت و له چاو پیشه گه‌وره‌كان قیاس نه‌ده‌كرا. توانایی كاری ژنانیش كه‌متر له پیاوان هه‌ڵسه‌نگێندرا و له ئاكامدا حه‌قده‌ستێكی كه‌متری بۆ له‌به‌رچاو ده‌گیرا و به‌دوای ئه‌م حه‌قده‌سته كه‌مه، ئه‌م بارودۆخه له ئارادا بوو كه له بنه‌ڕه‌تدا ژنان پێویستیگه‌لێكی كه‌متریان له پیاوان هه‌بێت. شتێك كه به‌ته‌واوی رێگای بۆ چه‌وساندنه‌وه‌ی هێزی كاری ژنانه بۆ سه‌رمایه‌داران چاوچنۆك خۆش كرد. نه‌ته‌نیا له‌به‌ر هه‌رزان بوونی به‌ڵكوو به هۆی گوێڕایه‌ڵ بوونیشی.\nسه‌رمایه‌داران له دوو روانگه‌وه قازانج ده‌كه‌ن، یه‌كه‌م ئه‌وه‌یكه حه‌قده‌ستی ژنان تا راده‌یه‌كی مومكین هه‌رزان كرد و دووهه‌م ئه‌وه‌یكه له رێگای ره‌قابه‌ت، حه‌قده‌ستی پیاوانیشیان كه‌م كرده‌وه. به‌م شێوه‌یه كاری منداڵانیان داهێنا كه له به‌رامبه‌ریدا حه‌قده‌ستی ژنان كه‌متر بكه‌نه‌وه و له رێگای كاری ماشین به شێوه‌ی گشتی هێزی كاری ئینسانیان دابه‌زاند. سیستمی سه‌رمایه‌داری به ته‌نیایی بۆته هۆی ئه‌وه‌یكه گه‌رایشی سروشتی ژنان ئه‌نجامی پێچه‌وانه‌ی هه‌بێت، به‌م شێوه‌یه كه له‌جیاتی كاریگه‌ری له‌سه‌ر كورت ماوه بوونی سه‌عاتی كار بۆ درێژه ماوه بوونی هه‌وڵ بدرێت، له لایه‌كی دیكه‌وه هاوكات له‌گه‌ڵ چوونه‌سه‌ره‌وه‌ی سه‌روه‌تی كۆمه‌ڵه‌گا ولاته ریفاهی تاكه‌كانی كۆمه‌ڵگا نه‌بووه، به‌ڵكوو بۆ بردنه‌سه‌ره‌وه‌ی قازانجی سه‌رمایه‌داران و هاوكات بۆ هه‌ژارتر كردنی جه‌ماوه‌ری به‌رینی كۆمه‌ڵگا بوو. ئه‌م ئه‌نجامه كاره‌ساتباره‌ی كاری ژنان كه زۆر هه‌ژێنه‌ر و دڵته‌زێن دێته به‌رچاو، به له‌ناوچوونی سیستمی به‌رهه‌مهێنانی سه‌رمایه‌داری به‌ته‌واوه‌تی له‌ناو ده‌چێت.\nسه‌رمایه‌دار له بواری ره‌قابه‌ت نابێ دوا بكه‌وێت و ده‌بێ هه‌وڵ بكات كه مه‌وادی نێواهن هه‌زینه‌ی به‌رهه‌مهێنان و نرخی فرۆشی كاڵاكانی زیاتر بكات. به‌م پێیه هه‌وڵ ده‌دات كه كاڵاكانی خۆی هه‌رچی هه‌رزانتر به‌رهه‌م بێنێت و هه‌رچی گرانتر بیفرۆشێت. به گشتی هه‌موو هه‌وڵی سه‌رمایه‌دارێك ئه‌وه‌یه كه سه‌عات كاری زۆر درێژماوه بكاته‌وه و كرێكارنیش به حه‌قده‌ستی زۆر كه‌می خۆیان قه‌ناعه‌ت بكه‌ن. ئه‌م هه‌وڵه‌ی سه‌رمایه‌داران دروست بۆ به‌ره‌وڕوو بوونه‌وه له‌گه‌ڵ خواست و داواكاری كرێكارانی ژن دایه كه به دروستی سه‌بارت به كرێكارانی پیاو سدق ده‌كات. به پێی هه‌ر چه‌شنه دژ به یه‌ك بوونێك خواست و داوكاری ژنان و پیاوانی كرێكار نییه و ئه‌وه‌یكه له كۆتاییدا ده‌مێنێت دژ به یه‌ك بوونێكی ئاشتی نه‌خواز له نێوان كار و سه‌رمایه‌یه.\nقه‌ده‌غه كردنی كاری ژنان به ژێربه‌نای ئابوری ئێستا ناسازگاره، چونكه سه‌رمایه‌داران و پیاوانیش ناتوانن له كاری ژنان چاوپۆشی بكه‌ن، سه‌رمایه‌داران ده‌بێ جێگه و پێگه‌ی خۆیان له بازاڕی ره‌قابه‌ت بپارێزن و پیاوان بۆ پێكهێنانی بنه‌ماڵه ده‌بێ له‌سه‌ر كاری ژنان حیساب بكه‌ن. ئه‌گه‌ر بمانه‌وێت له رێگای قانونیه‌وه مافی كاری ژنان له‌ناوبده‌ین، له‌و روانگه‌شه‌وه وه‌زعیه‌تی حه‌قده‌ستی پیاوانی باشتر نابێت. سه‌رمایه‌داران نه‌بوونی هێزی كاری هه‌رزانی ژنان زۆر خێرا له رێگای كه‌ڵك وه‌رگرتن له ماشینی پێشكه‌وتوو قه‌ره‌بوو ده‌كه‌نه‌وه و له ماوه‌یه‌كی كورتدا هه‌موو شتێك سه‌رله‌نوێ وه‌ك خۆی لێدێته‌وه.\nدوای به‌كارگیری به‌رینی هێزی كار كه ئه‌نجامه‌كه‌ی بۆ كرێكاران به‌سود بوو، ئه‌وه بینرا كه سه‌رمایه‌داران به یارمه‌تی ده‌ستگا پێشكه‌وتووه‌كان ده‌ستكه‌وتی كرێكارانی خۆیان له‌ناو ده‌به‌ن. ئه‌گه‌ر كاری ژنان به هۆی گه‌شه‌ی ره‌قابه‌ت قه‌ده‌غه و سنوردار بكه‌ین، له ئه‌گه‌ری ئه‌م حاڵه‌ته له‌ناوچوونی ماشین و جێگیر بوونی سه‌رله‌نوێی مافی سنفی سه‌ده ناوه‌ڕاستی كه تێیدا كرێكارانی پیشه‌وه‌ر دیاری ده‌كرا، مه‌نتقی ده‌بێت. جگه له هۆكاری ئابوری پێش له هه‌موو شتێك هۆكاری ئوسولیش له ناسازگاری له‌گه‌ڵ قه‌ده‌غه كردنی كاری ژنان قه‌رار ده‌گرێت. هه‌روه‌ها له روانگه‌ی ئوسولیش ژنان ده‌بێ هۆشیار بن كه له‌دژی هه‌ر چه‌شنه هه‌وڵێك كه قه‌ده‌غه كردنی كاری ژنانی به شوێنه‌وه هه‌یه ناڕه‌زایه‌تی ده‌رببڕن و ئه‌م ناڕه‌زایه‌تییه‌ی به هه‌ڵسووڕاوانه‌ترین مقاومه‌ت بگۆڕێت، چونكه ئه‌وان ده‌زانن بۆ به‌رابه‌ری كۆمه‌ڵایه‌تی و سیاسیان له‌گه‌ڵ پیاوان ته‌نیا و ته‌نیا پێوه‌ندی به سه‌ربه‌خۆیی ئابوری ئه‌وانه‌وه هه‌یه‌و ئه‌مه شتێكه كه پێگه‌ی كاری ئه‌وان جگه له بنه‌ماڵه له كۆمه‌ڵگاش مومكین و له‌بار ده‌كات.\nله روانگه‌ی ئوسولیه‌وه ئێمه ژنان، روون و ئاشكرا ناڕه‌زایه‌تی خۆی به سنووردار كردنی كاری ژنان ده‌رده‌بڕی، له‌و روانگه‌وه نامانه‌وێت كاروباری خۆمان له مه‌سه‌له‌ی گشتی كرێكاران جیا بكه‌ینه‌وه و خواستی تایبه‌تیشی فۆرموله ناكه‌ین، ئێمه هیچ ئه‌منیه‌تێكمان ناوێت، جگه له‌وه‌یكه كار به شێوه‌یه‌كی گشتی له به‌رامبه‌ر سه‌رمایه داوا ده‌كات.\nئێمه ته‌نیا حاڵه‌تێكی ئێستسنایی ئه‌ویش ژنانی دووگیان موجاز ده‌زانین كه سه‌رنجی پێبده‌ین، چونكه بارودۆخی ئه‌وان یاسایه‌كی ته‌ئمینی ئیجتماعیه‌كی تایبه‌تێكمان هه‌یه كه مه‌سه‌له‌ی جێگای سه‌رنجی ژنان له حاڵی حازردا و هه‌روه‌ها نه‌وه‌ی داهاتووی ده‌بێت. ئێمه هیچ كات نه مه‌سه‌له‌یه‌ك له ژێر نای مه‌سه‌له‌ی تایبه‌ت به ژنان و نه مه‌سه‌له‌یه‌كی به ناوی مه‌سه‌له‌ی تایبه‌ت به ژنانی كرێكار ده‌ناسین. ئێمه داوای ئازادی ته‌واوی خۆمان ده‌كه‌ین، نه مافی ئازادی هه‌ڵبژاردنی پیشه و مافی ئاموزش به‌رابه‌ر له‌گه‌ڵ پیاوان، ئه‌گه‌رچی هه‌ردوو داواكارییه‌كی عادڵانه‌ن و نه خوازیاری مافی سیاسین. وڵاتانێك كه تێیاندا به ئیستڵاح مافی هه‌ڵبژاردنی گشتی، ئازادی و راسته‌وخۆ، له ئاردایه پێمان نیشان ده‌دات چه‌نده بایه‌خی واقیعی ئه‌م بابه‌ته زۆر كه‌مه. مافی ده‌نگدانی به بێ سه‌ربه‌خۆیی ئابوری مه‌زیه‌تێكی نییه و كه‌م و زۆر گۆڕانكاریه‌كه كه رێگا به جێگایه‌ك نابات. ئه‌گه‌ر رزگاری كۆمه‌ڵایه‌تی وابه‌سته‌ی مافی سیاسی بێت، له ئه‌گه‌ری ئه‌م حاڵه‌ته ده‌بێ بڵێین كه له وڵاتانێك كه مافی ئازادی هه‌ڵبژاردن له ئاردایه، نابێ كێشه و گرفتی كۆمه‌ڵایه‌تی له ئاردا بێت. رزگاری ژنان هه‌ر وه‌ك رزگاری هه‌موو مرۆڤه‌كان ته‌نیا له‌گه‌ڵ رزگاری كار له سه‌رمایه له‌دایك ده‌بێت. ته‌نیا له كۆمه‌ڵگای سوسیالیستی دایه كه ژنان و كرێكاران مافی به‌رابه‌ری ته‌واو به‌ده‌ست دێنن.\nبه‌م واقعیه‌ته، ئه‌وه‌یكه بۆ ژنانێك كه هیوای رزگاری بۆیان حه‌یاتییه ده‌مێنێت، ئه‌مه‌یه كه به حێزبی كرێكارانی سوسیالیست په‌یوه‌ست بن، چونكه ئه‌مه ته‌نیا جه‌ریانێكه كه بۆ رزگاری كرێكاران خه‌بات ده‌كات. به بێ یارمه‌تی پیاوان و هه‌ندێك جار به پێچه‌وانه‌وه‌ی ویستی ئه‌وان، ژنان به هه‌ر حاڵ له ژێر ئاڵای سوسیالیزم دان و ده‌بێ ته‌نانه‌ت دان به‌م مه‌سه‌له‌یه‌دا بنێین و له حاڵه‌تگه‌لێكی تایبه‌تدا به پێچه‌وانه‌ی رای خۆی، به‌ره‌و گه‌رایش و بۆچوونێك كێشراون كه له وته‌یه‌كدا نیشانه‌ی ده‌ركێكی روون له پێشگه‌ی ئابورییه.\nئێستا ژنان له ژێر ئاڵای سوسیالیزم دان و له ژێر ئه‌م ئاڵایه ده‌مێننه‌وه و بۆ به ره‌سمیه‌ت ناسینی خۆیان وه‌ك مرۆڤی یه‌كسان و به‌رابه‌ر، خه‌بات ده‌كه‌ن. ژنان له حاڵێكدا كه ده‌ست له نێو ده‌ستی یه‌ك، هاوشان له‌گه‌ڵ حێزبی كرێكارانی سوسیالیست به‌ره‌وپێش ده‌چن، ئاماده‌ن له سه‌رجه‌م كێشه و گرفت و فیداكاری و له‌خۆبردووییه‌كان به‌شدار بن، به‌ڵام هه‌روا له‌سه‌ر ئه‌وه سوورن كه دوای سه‌ركه‌وتن به هه‌موو مافه به‌رحه‌ق و ره‌واكانی خۆیان رابگه‌ن. ئه‌وان له بواری فیداكاری و به‌ڕێوه‌بردنی ئه‌رك و هه‌روه‌ها جێبه‌جێ كردنی مافه‌كانیان، نایانه‌وێت زۆرتر یان كه‌متر له هاوڕێیانی تێكۆشه‌ر و خه‌باتكار بن كه له بارودۆخ و هه‌لومه‌رجی یه‌كسان له ریزی خه‌باتكاران و شۆڕشگێڕان دا قه‌راریان گرتووه.\nسەرچاوە: سایتی پیام\nكۆنگره‌ی نێونه‌ته‌وه‌یی كرێكاران بۆ ئازادی ژنان


سه‌نته‌ری ژنانی کورد کوڵن: سه‌ده‌مین ساڵیادی هه‌شتی مارس و ئێستاش ئێمه چه‌نده كارمان زۆرماوه!\nسه‌ده‌مین ساڵیادی هه‌شتی مارس و ئێستاش ئێمه چه‌نده كارمان زۆرماوه!\nخه‌وه‌نه‌كان و ئاواته‌كانی شادی!\nشادی خه‌ونی ئه‌دیت....له ناو تارمایی خه‌یاڵێكی دوور و بێ كۆتایی كیژوڵه‌كان هه‌موویان له سه‌ر كانی ر‌اوه‌ستابوون و ماتڵی نوره بوون تا گۆزه‌كانیان پڕ له ئاو بكه‌ن ، دوعا هه‌وه‌ڵ كه‌س بوو پرچی خاوی به سه‌ر‌شانیدا به‌ردابووه‌وه و به كاوه‌خۆ ماتڵ بوو گوزه‌كه‌ی پڕ بێت ئاوڕی دایه‌وه و زه‌رده خه‌نه‌یێكی بۆ ڕۆژان لێدا ڕۆژان پرسی ئێشت زۆر هات؟ بزه‌ی سه‌ر لێوی دۆعا بزر بوو و ووتی: نازانم ئایا وشه هه‌یه له دونیادا كه بتوانێت ئه‌و ئازاراه پڕ به پێست باس بكات... ڕۆژان پرسی: له‌و كاته‌دا به چی بیرت ده‌كرده‌وه؟! دوعا بزه‌یكی تاڵی لێدا و ووتی به ته‌نوره‌كه‌م! هه‌ر خه‌مم بوو كه ئه‌و خه‌ڵكه گیانم نه‌بینن هه‌ناسه‌یێکێ قوڵی هه‌ڵكێشا و ووتی ئه‌زانی چی زۆرتر له هه‌موو شتێك ژانی ئه‌خسته دڵ‌مه‌وه، ئێشی ئه‌وه‌ی كه كاتی چاوم هه‌ڵدێنا ئه‌و خه‌ڵكه‌ی كه به‌ردیان تێ ده‌گرتم هه‌ر ئه‌وانه‌ی بوون كه به هه‌زاران جار چایم بۆێان تێ كردبوون .... به بزه‌ێكی تاڵ له سه‌ر لێو گوزه‌كه‌ی لا برد و نۆره‌ی به ڕۆژان دا. ئه‌مجار ئه‌و له ڕۆژانی پرسی: تۆ چی؟ تۆش ته‌واوی گیانت جێگای به‌رده تۆیان بۆ وا لێ كرد؟! ڕوژان قاقای كێشا و ووتی ده‌زانی تۆ شانست هه‌بوو، به لانی كه‌مه‌وه فیلمێكیان لێ گرتی و دونیا پێ زانی چیت به سه‌ر هاتووه هیچ ئه‌زانی له‌و شوێنه‌ی كه من دێم هه‌ر ئێستا به ده‌یان كه‌سی لێیه كه كه‌س نازانێت كه‌ی له دایك بوون و كه‌ی كوژراون، منیان برد و به دزیه‌وه به‌رده‌بارانیان كردم چون له گه‌ڵ كوڕێكی ئیزه‌دی دڵمان به یه‌كه‌وه بوو... نوره‌ی به‌ناز هات ، بێئه‌وه‌ی كه‌س بپرسێت به‌ناز وتی: خۆ من له ئه‌روپا بووم ڕاسته‌كه‌ی ئیستاش نازانم بۆ چی ئاوایان لێ به‌سه‌ر هێنام له دوای ئه‌و پێڵا ڕووی كرد به‌ناز و ووتی منیش وه‌ك تۆم لێ به سه‌ر هات، به درێژایی ئه‌م هه‌مووه ساڵه له خۆم ده‌پرسم بۆ؟! بۆ خۆشه‌ویستی ده‌بێت لای خه‌ڵكی ئێمه ئاوه‌ها تاوانێكی قورس بێت كه ماڤی ژیان كردنت لێ ده‌سێننه‌وه!! من تێ ناگه‌م.... سۆما وتی منیان سوتاند و دوایی وتیان په‌ڕه‌مێزی به سه‌ردا ته‌قاوه. فریشته كوتی من خه‌ڵكی ڕۆژهه‌ڵاتم باوكم سه‌ری بریم ووتی چۆن تۆ ته‌ڵاق وه‌رده‌گری..... و یه‌كیش ووتی مێرده‌كه‌م منی كوشت چون میراتم زۆر به‌ر نه‌كه‌وت...كاروانێكی بێكۆتاییه وبێبڕانه‌وه، هه‌مووی بۆ ساتێك مات بوون و له‌و دیو شوشه‌ی فرمێسكه‌وه چاویان بڕییه ماڵئاوایی ڕۆژ كه به سورێكی زۆركال و گه‌ش چه‌شنی تاجێك ئاخرین تیشكه‌كانی خۆی به سه‌ر كێوه‌كانی ئه‌م مه‌ڵبه‌نده خه‌م‌گرتووه‌دا دابه‌ش ده‌كرد.... چیرۆكه كان وه‌ك یه‌ك ده‌چوون.....چیروكی منداڵانی خه‌م و خۆر، چیرۆكی ئه‌و گۆڵانه‌ی كه هیچ كاتێك به‌ختی پشكووتنیان نه‌بوو و باسی عومری كورتی گوڵیان ده‌كرد....\nشادی له‌و شوێنه دوور كه‌وته‌وه ئه‌و باسانه ئه‌ویان ئه‌ترساند له دووره‌وه چاوی به تارمایی كۆمه‌ڵێك مرۆڤ كه‌وت لێیان نزیك كه‌وته‌وه دیتی كچێكیان تا نیوه خستۆته ژێر گڵه‌وه و خه‌ریكن به‌رده‌بارانی ده‌كه‌ن...شادی دڵی له‌رزی پیاوێك وتی ڕاوه‌ستن ئیتر ناجوڵیت له‌وه ده‌چێت مردبێت و سه‌ری كچه‌كه‌ی حه‌وا دا، به‌ندی جه‌رگ و دڵی شادی پچرا ئه‌و كچه چه‌نده له‌و ده‌چوو نا نا! هه‌ر به‌ڕاست ئه‌وه خۆ خۆی بوو!!... پیاوه‌كه ووتی نا زۆر گیان سه‌خته جاری ماویه‌تی و بارانی به‌رد داباری... تارمایی خه‌یاڵێكی خه‌ماوی له‌رزی خسته دڵی شادی وله خه‌و ڕای‌چڵه‌كاند ته‌وای گیانی سه‌ر ئاو كه‌وتبوو له ژێر لێوه‌وه به خۆی ده‌وت نا هیچ نیه ئه‌وه ته‌نها خه‌ونێك بوو، ده‌ڵێن خه‌و به‌رعه‌كسه و ته‌له‌فیزیۆنه‌كه‌ی هه‌ڵ كرد و چووه به‌ر ئاوێنه چه‌ن سه‌یر بوو ئاوێنه‌كه‌ش چیرۆكی خه‌ونه‌كانی شادی ده‌گێڕایه‌وه و شادی له ناو ئاوێنه‌كه‌دا خۆی به سه‌ر و گوێلاكی خۆێناویه‌وه ئه‌دێت.... ماوه‌یێك له‌مه‌وبه‌ر كوڕی مامی شادی هاتبوو بۆ خوازبێنی شادی و بنه‌ماڵه‌كه‌ی ده‌یانهه‌ویست به زۆر ئه‌و مه‌جبور بكه‌ن شوو به كوڕی مامی بكات، به‌ڵام شادی زۆر له‌مه‌وبه‌ر له گه‌ڵ هیوای دراوسیێان بڕیاریان به یه‌ك دابوو و دڵیان به یه‌كه‌وه بوو .... ده‌نگی ته‌له‌وێزیونه‌كه سه‌رنجی شادی ڕاكێشا، باسی هه‌شتی مارسی ده‌كرد. باسی ده‌كرد كه هه‌موو خه‌ریكن بۆ پیرۆزڕاگرتنی هه‌شتی مارس پلان ده‌چنن و به‌روپێری ئه‌م ڕۆژه پیرۆزه ده‌چن له ناكاو وه‌كو تروسكه‌یه‌ك فیكرێك كه‌وته مێشكی شادیه‌وه، به په‌له له ماڵه‌وه‌وه‌ده‌ر كه‌وت له ژێر لێوه‌وه ده‌ێگوت به هیوا ده‌ڵێم با هه‌شتی مارس ئه‌و ڕۆژه بێت كه پێكه‌وه ڕا ده‌كه‌ین... ئه‌و ڕۆژه ڕۆژێكی پیرۆزه...به دڵنیایه‌وه لێمان ده‌گه‌ڕێن تا پێكه‌وه بژین و له دووره ئاسۆ به تیشكی زێڕی‌نی خۆره‌تاو ڕازابووه و له ئاخرین ڕۆژه‌كانی زستاندا ده‌تگوت ده‌یهه‌وێت ڕۆح بكاته به‌ر زه‌وی و سه‌مای دزوله‌كانی تیشكی هه‌تاوی ئه‌م به‌ره‌به‌یانه سرۆشت و ژیانی ڕازاندبووه و ئاوازی ژیانه‌وه و له دایك بوونی ئه‌سپارده ده‌س نه‌سیمی ده‌مه‌وبه‌هار تا به گوێ دونیادا میلودی ئه‌وین و بڕیارێكی پیروز بچرپێنێت... شادی بۆ دیتنی هیوا به په‌له بوو... و ئاسۆ چه‌نده ڕوون بوو...\nسه‌نته‌ری ژنانی كورد له شاری كۆڵم/ ئاڵمانیا\nارسال شده توسط سنتر ژنان کوڵن در ۰:۵۱


چارەنووسی مێسی بۆ یاریی کۆتایی جامی سوپەری ئیسپانیا یەکلابووەوە – یاریگا سپۆرت\nHome/هه‌واڵه‌كان/گرنگ/چارەنووسی مێسی بۆ یاریی کۆتایی جامی سوپەری ئیسپانیا یەکلابووەوە\nیاریگا سپۆرت 2021/01/15\nبارسێلۆنا ئەمڕۆ بەبێ مێسی راهێنانەکانی ئەنجام دا، بەمەش ئەستەمە لە یاریی کۆتایی جومی سوپەری ئیسپانیا بەشداریی بکات.\nدوای نیوەڕۆی ئەمڕۆ هەینی بارسێلۆنا راهێنانەکانی بۆ یاریی کۆتایی جامی سوپەری ئیسپانیا ئەنجام دا، کە وابڕیارە رۆژی یەکشەممە بارسێلۆنا و ئاتلێتیک بلباو لە سێڤییا یاریی کۆتایی جامی سوپەری ئیسپانیا بکەن، مێسی بەشداریی راهێنانەکانی نەکرد کە بەهۆی پێکانەوە لە یاریی بەرامبەر ریال سۆسیدادیش ئامادە نەبوو.\nرۆژنامەی مۆندۆ دیپۆرتیڤۆی کەتەلۆنی رایگەیاندووە، گەرچی هێشتا بە تەواوەتی بێبەشبوونی مێسی لە یاریی کۆتایی مسۆگەر نەبووە، بەڵام ئەستەمە لیۆ بتوانێت بۆ ئەو یارییە ئامادە بێت، رۆژنامەی ئاسی ئیسپانیاش رایگەیاندووە چاوەڕێ دەکرێت سبەی شەممە دەستەی هونەری و دەستەی پزیشکانی بارسێلۆنا دوایین بڕیار لەبارەی یاریکردنی مێسی بدەن، کە بە رێژەیەکی زۆر بڕیارەکە لە دەست مێسییە و ئەو بڕیاری یەکلاکەرەوە دەدات تا چەند بۆ یارییەکە ئامادەیە.\nرۆژی یەکشەممە کاتژمێر 10:00ی شەو بارسێلۆنا و ئاتلێتیک بلباو لە یاریی کۆتایی جومی سوپەری ئیسپانیا بەیەک دەگەن.


18/8/2019 - 15:20\nهەر 2 مامۆستا ئاشتکرانەوەو گەردەن ئازایی و لێبوردنیان ئاراستەی یەک کرد\nله‌راگه‌یاندراوێكدا یه‌كێتى زانایانى ئاینى ئیسلامی كوردستان بڵاوی كرده‌وه ئه‌مرۆ یه‌كشه‌ممه 18 ى 8 ى 2019 ، بە مەبەستی ئاشتکردنەوەو رێگرتن لەدروستبوونی درزو دووبەرەیی و نەهێشتنی ئاسەواری لێک تێنەگەیشتن و هەڵسان بە ئەرکی پیشەیی و بەدواداچوونی دۆسیەکەو گەیاندنی پەیام و رێنمایی و هۆشیارکردنەوە، لەسەر راسپاردەی د. عبدالله مەلا سەعید سەرۆکی یەکێتی زانایانی ئایینی ئیسلامی کوردستان لەسەر ئەو کاردانەوەو قسە لەسەر یەک کردنەو بەکارهێنانی مینبەر بۆ ئەو مەبەستە، هەردوو مامۆستا مەلا فاتح شارستێنی و مامۆستا مەلا هەڵۆ حەمە رەشید بانگهێشتنی لقی سلێمانی یەکێتی زانایان کران.\nراشیده‌گه‌یه‌نن ، سەرەتا مامۆستا مەلا عەتا پێنجوینی کۆبوونەوەکەی کردەوەو لە وتەیەکدا ئامانجی کۆبوونەوەکەی روون کردەوەو رۆڵ و هەنگاوەکانی یەکێتی زانایانی لەو بارەوە خستە روو، دواتر هەریەک لە د. ئەحمەد شافعی و د. محمد پێنجوێنی و بەرێوەبەری ئەوقافی سلێمانی وتەی خۆیان پێشکەش کرد.\nیه‌كێتی زانایانى ئاینى ئیسلامی كوردستان ده‌شڵێت ، ئامانجی دانیشتنەکە یەکلایی کردنەوەو دیارکردنی چارەسەری گونجاو بوو لە نێوان هەردوو مامۆستا مەلا فاتیح شارستێنی و مامۆستا هەڵۆ حەمە رەشید، کە لەو چەند رۆژەی رابردوو لەرێی وتاری هەینیەوە وەک کاردانەوە قسەیان ئاراستەی یەک کردو ئەمەش کاردانەوەی زۆری لە تۆڕە کۆمەڵایەتیەکانەوە بەدوای خۆیدا هێناو نیگەرانی لێ کەوتەوەو، یەکێتی زانایانیش بەمەبەستی چارەسەری گونجاو رێکارو هەنگاوی پێویستی گرتەبەر.\nلە به‌شێكى دیكه‌ى راگه‌یاندراوه‌كه‌ى زانایانى ئاینى هاتووه كه له دانیشتنەکەدا بە تێرو تەسەلی باس لەو حاڵەتە کراو پەیامی یەکێتی زانایان لەو بارەو خرایە روو، هەروەک تیشک خرایە سەر رۆڵ و پێگەی زانایانی ئایینی و گرنگی پاراستنی پێگەو پیشەیان، ئەوەش روون کرایەوە کە مینبەر شوێنی کاردانەوەو قسەی نەشیاو نیەو ناکرێ بە توندی و زمانی هەڕەشە مامەڵە بکرێت، چونکە ئەمە لەگەڵ پەیامی ئیسلام یەک ناگرێتەوەو زەمینەی ناحەزانی ئیسلام خۆش دەکات و لەو پەنایە توانج و قسەی ناشیرین بەرامبەر مینبەرو زانایان و گوتاری ئایینی دێتە ئاراوە.\nراشیده‌گه‌یه‌نن ، دواتر هەردوو مامۆستا ئاشتکرانەوەو گەردەن ئازایی و لێبوردنیان ئاراستەی یەک کردو لە کەشێکی برایانە بڕیار درا جارێکی تر شتی لەو شێوە دوبارە نەبێتەوەو لاپەڕەیەکی تازە بکەنەوە، بە هەستکردن بە بەرپرسیارێتی لەئاستی پێگەو پیشەی خۆیان دابن، چونکە مامۆستای ئایینی نوێنەرایەتی ئایین دەکات و لەسەر مینبەرو لەکاتی بانگەوازی و پیشەیی مەلایەتی پێویستە لەئاستی هۆشیاری و ئەدایەکی جوان و نوێنەرایەتیەکی راستەقینە دابن.\nیەکێتی زانایان داوا لە مامۆستایانی بەڕێزی ئایینی دەکات لەو حاڵەتانە نەکەونە ژێر کاریگەری سۆشیال میدیاو نەبنە مایەی گەرم کردن و وروژاندنی پترو قسەی نەشیاو و تەرفگیری ئەم و ئەو، هەڵە بە هەڵە چارەسەر ناکرێ بەڵکو دەبێ هەمووان وەک یەک جەستە هەست بە ئازارو لێکەوتەی ئەو جۆرە حاڵەتانە بکەین و هەمیشە بە ئارامی و حیکمەتەوە هەنگاو بنێین، هەوڵبدەین بەگیانی برایەتی و سینگفراوانی و ئادابی مەلایەتی ببینە ئاوێنەی یەکترو لەپێناو خزمەتی ئیسلام و موسڵمانان تەواوکاری یەکتر بن، هەروەک دەخوازین هەموو لایەک کۆتایی بەم باسە بێنن و ئەم دۆسیەیە دابخەن.\nله‌كۆتادا یەکێتی زانایان رایده‌گه‌ێنێت وەک ئەرکی پیشەیی خۆی هەمیشە پاڵپشت و داکۆکیکاری زانایانە بێ جیاوازی، بەڵام لەکاتی گرفت و حاڵەتی لەو شێوە رێکاری خۆی هەیەو جاری یەکەم ئاشت و هۆشیارکردنەوەیەو، جاری دووەم گرتنەبەری رێکاری پێویست و پەیوەستە بەهەماگەنگی لەگەڵ وەزارەتی ئەوقاف هەر چۆن و چیەک بێت.\nبه‌هۆی رووداوێكی هاتووچۆ لەسەر رێگەی هەولێر _ پیرمام 3 ئه‌ندامی خێزانێك گیانیان لەدەستدا\nئاڵوگۆڕی بازرگانی ئێران و هەرێمی کوردستان ناوەستێت\nته‌ندروستی هه‌ولێر: پێویسته ڕێڕه‌وی هه‌واڵه‌كان بكه‌نه هه‌ڵمه‌تی هۆشیاریكردنه‌وه\nوته‌بێژى حكومه‌تى هه‌رێم: ئه‌مرۆ لە ھەولێر لیژنەی باڵای بەرەنگاربوونەوەی ڤایرۆسی کۆڕۆنا کۆدەبێتەوە


هەسەدە؛ ئاماری سێ ڕۆژی شەڕی لە عین عیسا بڵاوكردەوە - تۆڕی میدیایی خەڵک\nهێزەكانی سووریای دیموكرات ئاماری سێ ڕۆژی شەڕی لە عین عیسا بڵاودەكاتەوە و لەو ماوەیەدا نزیكەی ٤٠ سەربازی سوپای توركیا كوژراون و نزیكەی ٢٠ یش برینداربوون.\nناوەندی ڕاگەیاندن و پەیوەندییەكانی هێزەكانی سووریای دیموكرات (هەسەدە)، لە بەیاننامەیەكدا، ئاماری سێ ڕۆژی شەڕی لە عین عیسا بڵاو كردەوە و ڕایگەیاندووە، لە ماوەی شەڕی ڕۆژانی ١٩، ٢٠ و ٢١ی ئازار لە عەین عیسا، ٣٧ چەتە كوژراون، ١٨ چەتەیش بریندار بوون.\nئاماژەبۆ ئەوەشكراوە، كە چەندین كەلوپەل و چەكی سوپا تێكشكاندوون و دەستیشیان بەسەر چەند پارچە چەكێكدا گرتووە، سوپای توركیاش هاووڵاتییانی مەدەنی كردەوەتە ئامانج و بەو هۆیەوە منداڵێك شەهید بووە و پێنج هاووڵاتیش بریندار بوون.\nئاشكراشیكردووە، لە تەواوی شەڕەكەدا، چوار شەڕڤانیان شەهید بوون و سێ شەڕڤانیش بریندار بوون.\n12 ئازار 2021 6.00 pm\nخەڵك فەرماندەی هێزەكانی سووریای دیموكرات ڕایدەگەیەنێت، ئەو خۆبەڕێوەبەرییەی ئەمڕۆ لە ڕۆژئاوا هەموو گەل و نەتەوەكانی…


کوردیپێدیا - تەیفور بەتحایی\n👫 تەیفور بەتحایی | پۆل: کەسایەتییەکان | زمانی بابەت: 🏳 کوردیی ناوەڕاست\n📅 رۆژی لەدایکبوون: 08-03-1947\n📅 رۆژی کۆچی دوایی: 10-09-2020 (73 ساڵ)\n➕ ئەم بابەتە لەلایەن: (جوان عومەر ئەحمەد)ەوە لە: Feb 17 2020 11:23PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Feb 18 2020 7:24PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (م. ب.)ەوە لە: Sep 10 2020 10:57PM باشترکراوە\n📷 فایلی وێنە 1.0.2 18 KB Sep 10 2020 10:56PM م. ب.\n📷 فایلی وێنە 1.0.1 117 KB Feb 18 2020 7:20PM جوان عومەر ئەحمەد


هێزه ئه‌منییه‌كان له‌قه‌زای كۆیه بۆ ژماره‌یه‌ك چه‌كداری داعش ده‌گه‌ڕێن – Politic Press\nهێزه ئه‌منییه‌كان له‌قه‌زای كۆیه بۆ ژماره‌یه‌ك چه‌كداری داعش ده‌گه‌ڕێن\nله سنورى ناحیه‌ى سێگردكانى سه‌ر به‌قه‌زاى كۆیه گه‌ڕان و پشكنینى هێزه ئه‌منییه‌كان به‌رده‌وامه به دواى ئه‌و چه‌كدارانه‌ى ئێواره‌ى رۆژى چوار شه‌ممه بینراون و ته‌قه‌یان له هاووڵاتیه‌ك كردووه، هاووڵاتیه‌كه‌ش به‌رپه‌رچی داونه‌ته‌وه.\nیوسف حه‌سه‌ن حسێن، قائیمقامى قه‌زای كۆیه له‌میانی لێدوانێكی تایبه‌تدا به پۆڵه‌تیك پرێس-ی ڕاگه‌یاند، ئ”ێواره‌ى رۆژى چوار شه‌ممه له سنورى ناحیه‌ى سێگردكان حه‌وت چه‌كدار بینراون، پێده‌چێت هه‌مان ئه‌و چه‌كدارانه‌ى داعش بن كه له هه‌فته‌ى رابردوو سێ گه‌نجیان شه‌هیدكرد له ناوچه‌ى شێخ بزێنى، دواى شه‌هیدكردنى ئه‌و سێ گه‌نجه ئۆپه‌راسیۆنێك له‌و سنوره ده‌ستى پێكرد به‌مه‌به‌ستى كێوماڵكردنی سنوره‌كه”.\nقائیمقامى كۆیه وتیشی: “ئێواره‌ى رۆژى چوار شه‌ممه زانیاریمان پێدرا دواى ئه‌وه‌ى ئه‌و داعشانه راوه‌دوونراون، به‌نیازن له زێی ته‌قته‌ق به‌ره‌و ناحیه‌ى سێگردكان بپه‌ڕنه‌وه، دواى په‌ڕینه‌وه‌یان بۆ ناحیه‌ى سێگردكان، كه‌سێك باخچه‌ى هه‌بووه و چووه باخچه‌كه‌ى ئاو بدات، ئۆتۆمبیله‌كه‌ى له نزیك باخچه‌كه‌ى راگرتووه ئه‌وان ته‌قه‌یان لێكردووه ئه‌م كه‌سه‌یش چه‌كى پێبووه وه‌ڵامى داونه‌ته‌وه، دواتر هێزه‌كانى پۆلیس و ئاسایش و پێشمه‌رگه گه‌شتوونه‌ته شوێنه‌كه و له دواى رووداوه‌كه ئێستا ناوچه‌كه كۆنترۆڵكراوه و لێكۆڵینه‌وه ده‌ستى پێكردووه بۆ دۆزینه‌وه‌ى ئه‌و چه‌كدارانه”.\nقائیمقامى كۆیه ئه‌وه‌ى خسته‌ڕوو، پێده‌چێت ئه‌و چه‌كدارانه یان كه‌سى شاره‌زایان له‌گه‌ڵ بێت یان خۆیان شاره‌زاى ناوچه‌كه بن ئه‌گینا هه‌موو كه‌س ناتوانێت به‌و شێوه‌یه له زێ بپه‌ڕێته‌وه و بێته ئه‌و ناوچه‌یه.\nباسى له‌وه‌شكرد، پشكنین زۆركراوه بۆئه‌وه‌ى پاشماوه یان قه‌وانى ئه‌و فیشه‌كانه بدۆزینه‌وه كه چه‌كداره‌كان ته‌قاندوویانه بۆئه‌وه‌ى بزانین چ جۆره چه‌كێكیان به‌كارهێناوه، هیچ نه‌دۆزراوه‌ته‌وه ته‌نها قه‌وانى ئه‌و فیشه‌كانه دۆزراوه‌ته‌وه كه باخه‌وانه‌كه ته‌قاندوویه‌تى.


زانکۆی ڕاپەڕین - وەزیری خوێندنی باڵا زانكۆی راپەڕین یەكێكە لە زانكۆ گرنگەكانی كوردستان\nوەزیری خوێندنی باڵا زانكۆی راپەڕین یەكێكە لە زانكۆ گرنگەكانی كوردستان\nبڵاوکراوەتەوە لە 10 شوبات 2015 . سەردانەكان: 634\nڕۆژی دوو شەممە ڕێكەوتی ٩/ ٢/ ٢٠١٥ بەڕێز (د.یوسف گۆران ) وەزیری خوێندنی باڵا و توێژینەوەی زانستی هەرێم گەیشتە شاری ڕانیە، دواتر سەردانی زانكۆی ڕاپەڕینی كرد و لەلایەن ئەنجومەنی زانكۆی ڕاپەڕینەوە بەگەرمی پێشوازی لێكرا.\nسەرەتا وەزیری خوێندنی باڵا و توێژینەوەی زانستی گوێی لە داواكاری و پێداویستییەكانی زانكۆی راپەڕین گرت كە، لەلایەن سەرۆك و یاریدەدەرانی سەرۆك و راگری سكوڵ و فاكەڵتیەكان خرایەڕو، بۆ ئەوەش وەزیری خوێندنی باڵا و توێژینەوەی زانستی رایگەیاند: زانكۆی راپەڕین یەكێكە لە زانكۆ گرنگەكانی كوردستان كە توانیویەتی لەماوەی دستبەكاربونی زانكۆكە تا ئێستا سێ خولی دەرچوونی هەبێت و ببێتە مایەی سوود بۆ خەڵكی سنوورەكە.\nلەبارەی گرنگیدانی زیاتر بە زانكۆكان ( د. یوسف گۆران) وتیشی: كاردەكەین بۆ بایەخدانی زیاتر بە زانكۆكان لە قەزا و ئیدارە سەربەخۆكاندا بەشێوەیەك كۆلێژ و فاكەڵتی تازەیان تیادا بكرێتەوە ئەویش بەپێی پێویستی ناوچەكە، هەروەك بایەخیش دەدەین بە زیادكردنی كورسی خوێندنی ماستەر لەم ناوچانە بەو پێیەی هانی زیاتری فێرخوازان بدرێت لە زانكۆ و پەیمانگەی ناوچەكانیان درێژە بەخوێندن بدەن.\nهەر لەو كۆبونەوەیەدا وەزیری خوێندنی باڵا و توێژینەوەی زانستی دوپاتیكردەوە لە داهاتودا پێداچونەوە دەكەین لەبارەی دابەشكردنی میلاك بەسەر زانكۆ و پەیمانگەكان لەناوچە جیاجیاكانی كوردستان، بۆ ئەوەی هاوشێوەی زانكۆ لە شارەكان، زانكۆی قەزا و ئیدارە سەربەخۆكانیش گرنگی زیاتریان پێبدرێت و بواری زانستی و ئەكادیمیان زیاتر پێش بخرێت.


چاوپێكه‌وتنه دوورودرێژه‌كه‌ی ره‌غدی كچی سه‌دام حسێن له سه‌ته‌لایتی (عه‌ره‌بیه) زۆر پرسیاری وروژاند. ناوه‌ڕۆكی قسه‌كانی ره‌غد له چاوپێكه‌وتنه‌كه‌دا شتێكی تازه‌ی تێدا نه‌بوو، گێڕانه‌وه مێژووییه‌كانیشی رۆتینی و ئاسایی بوون، به‌ڵام له‌به‌رئه‌وه‌ی چاوپێكه‌وتنه‌كه له كه‌ناڵی عه‌ره‌بیه‌ی سعودی و له ئیمارات ساز كراوه، ده‌رگا بۆ زۆر پرسیار كرایه‌وه و گومان له ئامانجی چاوپێكه‌وتنه‌كه هاته ئاراوه. ئه‌گه‌رچی سعودیه په‌یوه‌ندییه‌كی گرژی له‌گه‌ڵ رژێمی سه‌دام حسێندا هه‌بوو، به‌ڵام له ترسی زیادبوونی هه‌ژمونی شیعه و ئێران له عیراق، دژی هه‌وڵی ئه‌مریكا بۆ روخاندنی رژێمی سه‌دام حسێن وه‌ستایه‌وه، به‌شداری له هێرشه‌كه‌دا نه‌كرد و رێی به ئه‌مریكا نه‌دا خاك و بنكه‌كانی له ئۆپه‌راسیۆنه‌كه‌دا به‌كاربێنێ. هه‌ر به هۆی ئه‌مه‌شه‌وه، واشنتن بنكه سوپاییه‌كانی له سعودیه داخست و هێزه‌كانی بۆ بنكه‌ی عدێد له قه‌ته‌ر گواسته‌وه. تا ئێستاش، سعودیه هه‌ر له دۆخی عیراق نیگه‌رانه و به‌و ئومێده‌یه رژێمێكی گونجاوتر له عیراق بێته سه‌ر كار كه كه‌متر له ژێر هه‌ژموونی ئێران و شیعه‌دا بێ و زۆرتر به پیر دۆستایه‌تی كه‌نداوه‌وه بچێ.\nئاسان نییه به شێوه‌یه‌كی ره‌ها بڕیار له‌سه‌ر ئه‌وه بدرێ كه سعودیه گره‌و له‌سه‌ر گه‌ڕانه‌وه‌ی حزبی به‌عس ده‌كات، چونكه خودی حزبی به‌عس له زۆر رووه‌وه له‌گه‌ڵ به‌ها سعودییه‌كان ناگونجێ، به تایبه‌تی له رووی سكولاربون و ناسیۆنالیستبونی حزبی به‌عسه‌وه. به‌ڵام له‌م هه‌لومه‌رجه‌ی ئێستای ناوچه‌كه‌دا لانی كه‌م دوو فاكته‌ر هه‌ن، ده‌شێ وا له سعودیه و پێڕه‌كه‌ی بكه‌ن نه‌رمی به‌رامبه‌ر به حزبی به‌عس بنوێنێ و هه‌وڵی هه‌ڵدانه‌وه‌ی لاپه‌ڕه‌یه‌كی تر بده‌ن.\nبه دڵنیاییه‌وه، فاكته‌ری یه‌كه‌م دابڕاو نییه له نیگه‌رانی سعودیه له ئێران و هه‌ژموونی له عیراق و سوریا و لوبنان. سعودییه‌كان پشتیوانی له‌و تیۆرییه ده‌كه‌ن كه حزبی به‌عس تاكه لایه‌نه كه لێی راده‌بینرێ بتوانێ سنوورێك بۆ هه‌ژموونی ئێران دابنێ، به تایبه‌تی كه ئه‌زموونی هه‌شت ساڵه‌ی جه‌نگی عیراق-ئێران نیشانیداوه كه عیراق، له ژێر ده‌سه‌ڵاتی حزبی به‌عس، به پشتیوانی سعودیه و پێڕه‌كه‌ی، سه‌ركه‌وتوو بوو له پاراستنی خۆی و رژێمه‌كانی كه‌نداو.\nفاكته‌ری دووه‌م په‌یوه‌ندی به نیگه‌رانیی سعودیه‌وه هه‌یه له ره‌هه‌نده تازه‌كانی سیاسه‌تی ئه‌مریكا له سه‌رده‌می سه‌رۆك جۆ بایدن. هه‌موو ئاماژه‌كان نیشانی ده‌ده‌ن كه په‌یوه‌ندیی نێوان ئه‌مریكا و سعودیه به قۆناغێكی دژواردا تێده‌په‌ڕێ و سه‌ركردایه‌تی سعودیه زۆر له ئاراسته‌كانی سیاسه‌تی بایدن نیگه‌رانه. دژوار نیه تێبینی ئه‌وه بكه‌ین كه سیاسه‌تی بایدن له زۆربه‌ی پرسه‌كاندا له‌گه‌ڵ تێڕوانینی سعودییه‌كان ناگونجێ.\nله‌لایه‌ك، بایدن به شێوه‌یه‌كی نه‌رم مامه‌ڵه له‌گه‌ڵ قه‌یرانی یه‌مه‌ن ده‌كا و پێی باشه حووسیه‌كان له لیستی تیرۆریستان ده‌ربێنێ و رێگه چاره‌یه‌كی سیاسی بۆ قه‌یرانه‌كه بدۆزێته‌وه. له لایه‌كی تره‌وه، بایدن به نیازه ده‌ست بۆ فایلی كوشتنی خاشوقچی بباو ده‌قی راپۆرتی هه‌واڵگری ئه‌مریكا بڵاوبكاته‌وه كه ئه‌مه‌ش، ئه‌گه‌ر روویدا، پشتی بن سه‌لمان ده‌شكێنێ و سعودیه له هه‌موو جیهان ریسوا ده‌كا.\nفاكته‌ری سێیه‌م په‌یوه‌ندی به رێكه‌وتنی ئه‌تۆمیی نێوان ئێران و هه‌ر یه‌ك له به‌ریتانیا و فه‌ره‌نسا و ئه‌ڵمانیاوه هه‌یه و پێده‌چێ ئه‌مریكا به نیاز بێ بڕیاری كشانه‌وه‌ی له رێكه‌وتنه‌كه هه‌ڵوه‌شێنێته‌وه. ئه‌مه‌ش خۆی له خۆیدا سه‌ركه‌وتنێكی گه‌وره‌یه بۆ ئێران. دیاره پابه‌ندبوونی ئێران به رێكه‌وتنه‌كه به بێ نرخ نابێ و له به‌رامبه‌ردا سزاكانی له‌سه‌ر لاده‌برێن، به تایبه‌تی كه واشنتۆن ئه‌نجومه‌نی ئاسایشی له‌وه ئاگادار كردۆته‌وه كه دژی درێژنه‌كردنه‌وه‌ی سزاكانی سه‌ر ئێران نابێ.\nله‌م سۆنگه‌یه‌وه، سعودییه‌كان هانا بۆ كارتی حزبی به‌عس ده‌به‌ن و ئه‌و كارته به رووی ئێران و ئه‌مریكادا به‌رز ده‌كه‌نه‌وه. به‌رزكردنه‌وه‌ی ئه‌م كارته به‌م واتایه نایه‌ت كه سعودییه‌كان پشتیوانی له هاتنه‌وه سه‌ر كاری حزبی به‌عس ده‌كه‌ن، به كرده‌وه‌ش هیچ به‌ڵگه‌یه‌ك نیشانی نادات كه سعودیه به‌ڕاست خوازیاره حزبی به‌عس بگه‌ڕێته‌وه، به‌ڵام له‌م یارییه‌دا لانی كه‌م سعودیه كارتێكی چنگ ده‌كه‌وێ یاریی پێ بكا له‌گه‌ڵ ئێران و ئه‌مریكا. ئه‌وه‌ی كه سعودیه له‌م یارییه‌دا چه‌ند سه‌ركه‌وتوو ده‌بێ، مه‌سه‌له‌یه‌كه ده‌وه‌ستێته سه‌ر ره‌وتی رووداوه‌كان.


هەموو بەشەکان 738\nAuthor: رۆبێرت کیۆساکی\nViews on Website: 958\nDownloads on Mobile Apps: 8\nدەوڵەمەندەکان بۆ پارە ئیش ناکەن، پارە ئیشیان بۆ دەکات.\nماڵەکەت سەرمایە و داراییت نییە.\nئەوانەی پارە کۆدەکەنەوە، شکستخواردووەکانن.\nڕابێرت کیوساکی، نووسەری کتێبی "باوکی دەوڵەمەند و باوکی هەژار" لە کتیبە بەناوبانگەکەیدا کە 26 میلیۆن دانەی لێ فرۆشترا، نوسیویەتی: "ئەگەر بۆ پارە ئیش بکەن، نەک هەر هەتا هەن دەوڵەمەند نابن، بەڵکوو هەمیشە لە نێو کێشەی دارایی و پووڵ و پارەدا پەلەقاژەتان دەبێ."\nقسەی ئەوانە ئەوەیە کە ئەگەر دەتانەوێ دەوڵەمەند بن ئیش بۆ پارە مەکەن، بۆ وا دەڵێن؟ کلیلی ئەو نهێنییە لە چیدایە؟\nکێشەی کۆمەڵگای ئێستای ئێمە ئەوەیە کە زۆربەی خەڵک بەو کارانەوە نووساون کە پێیان خۆش نییە، هەموو هەوڵەکەش لەپێناو ئەو پارەیەیە کە پێی ڕازی نین. ئەوان پێیان وایە ئەگەر زیاتر کار بکەن و پتر خۆیان ماندوو بکەن هەتا ماشێنی لوکس و خانووی گەورەتر و جلوبەرگی ماڕکەی باشتریان هەبێ، ئیدی بەوە وەک کەسانی دەوڵەمەند سەیر دەکرێن.\nئەوەش لە حاڵێکدایە کە دەوڵەمەندەکان بۆ دەوڵەمەند بوون خەریکی کاری دیکەن.\nڕابێرت کیوساکی لە کتێبەکەیدا ئاوای شی دەکاتەوە:\n" بۆ دەوڵەمەند بوون پێویست ناکا ئێوە ئیش بۆ پارە بکەن؛ ئەوە پارەکەتانە کە دەبێ ئیشتان بۆ بکا. ئێوە دەبێ تەنیا ئیش بۆ فێربوونی زیاتر بکەن."\nبە واتایەکی دی تا ئەو کاتەی ئێوە لە پێناو پارەدا کار دەکەن، هیچ چێژ و قازانجێک لە کارەکەتان وەرناگرن جیا لە پارە، وەک کار و دەوامی ڕۆژانە لە ئیدارە حکومەییەکان. ئێوە لەو جۆرە ئیشانەدا کاتی خۆتان بە پارە دەگۆڕنەوە، بەڵام دەوڵەمەندکان ڕێک پێچەوانەی ئەوە دەکەن؛ ئەوان دێن پارەکانیان بەکار دێنن. ئەوان بە پارەکانیان بەشداری لە کۆرسەکانی فێرکاریدا دەکەن، کاری وەبەرهێنان دەکەن و زیاتر دەوڵەمەند دەبن، بێ ئەوەی کاتەکانیان بەفیڕۆ بدەن. واتە پارەکانیان دەدەن و لە بەرامبەردا کات و پارەی زیاتر وەدەست دێنن.\nسەرەتا دەربارەی رێکلام بکە پەیوەندی


دۆلار دابەزی و تمەن هەڵكشا - تۆڕی میدیایی خەڵک\nیادگار حەسەن لە كۆمپانیای سەعید بە (خەڵك)ی ڕاگەیاند، نرخی دۆلار بۆ ئەمڕۆ سێ شەممە 20-4-2021، بەپێی بازاڕی گۆڕینەوەی دراوی بیانی لە شاری سلێمانی 100 دۆلاری ئەمریكایی بە 148 هەزار 150 دینار مامەڵەی پێوە كراوە.\nوتیشی”نرخی 100 دۆلاری ئەمریكایی بە 2 ملیۆن و 394 هەزار تمەنی ئێرانی مامەڵەی پێوە كراوە”.\nباس لە دیارنەمانی ئارام قادر دەكرێت\nخەڵك- بەرپرسی لقی ئامادەییەكانی سلێمانی ڕێكخراوی گەشەپێدانی قوتابیانی كوردستان ڕایدەگەیەنێت، زیاتر لە 6 هەزار كەس بەشداری تاقیكردنەوەی لەبەركردنی…\nخەڵك- وەزارەتی تەندروستی حكومەتی هەرێمی كوردستان گیانلەدەستدانی كارمەندێكی دیكەی بە كۆرۆنا ڕاگەیاند. (زیاتر…)\n11 کانونی دووهەم 2021 11.05 am\nخەڵك-بەشی هەواڵ نرخی دۆلار لە بازاڕەكانی هەرێمی كوردستان بەراورد بە ڕۆژانی ڕابردوو دابەزیوە. یادگار حەسەن…\n27 ئازار 2021 1.20 pm\nخەڵك- نرخی دۆلار لە بازاڕەكانی هەرێمی كوردستان بەراورد بە ڕۆژانی ڕابردوو جیگیرە.


بەوێنە.. مەراسیمى بەخاک سپاردنى تەرمی (نازم کەرکوکی) پیشمەرگەی پارتیزان و ئەندامی ئەنجومەنی ناوەندی | PUK CENTRAL COUNCIL\nسێ شه‌ممه, ئاب 29, 2017 2:49 pm\nبەرەبەیانی ئەمرۆ سێ شەممە 29/8/2017 تەرمی هەڤاڵ (نازم کەرکوکی) فەرماندەو پێشمەرگەی پارتیزان و ئەندامی ئەنجومەنی ناوەندی یەکێتی لەرێی فرۆکەخانەی سلێمانیەوە گەیشتەوە خاكى نيشتيمان و کاتژمێر 7ی سەرلەبەیانی لە مزگەوتی ئەحمەدی حاجی عەلی ەوە لە رێورەسمێکی شایستەدا بەرە و گوندی (چەم سورخاو) بەرێکرا و لەوێ بەخاک سپێردرا.\nبە ئامادەبوونی ئەندامانی ئەنجومەنی سەرکردایەتی و هەڤاڵ عادل موراد سکرتێری ئەنجومەنی ناوەندی و هەڤاڵانی سکرتارییەت و ژمارەیەک لە ئەندامانی ئەنجومەنی ناوەندی و نوێنەرانی حزب و لایەنە سیاسییەکان لەمەراسیمێکی شایستەدا تەرمی (نازم کەرکوکی) فەرماندە و پێشمەرگەی پارتیزان و ئەندامی ئەنجومەنی ناوەندی (ی،ن،ک) لە مزگەوتی ئەحمەدی حاجی عەلی بەرەو ناحیەی قادرکەرم بەرێکرا و لە گوندەکەی خۆی لە (چەم سورخاو) بەخاک سپێردرا.\nلەرێورەسمی باخاکسپاردنی تەرمی (نازم کەرکوکی) دا هەڤاڵ حاکم قادر حەمەجان ئەندامی دەستەی کارگێری مەکتەبی سیاسی وتاری یەکێتی نیشتیمانی کوردستانی پێشکەشکرد و ئاماژەی بە خەبات و تێکۆشانی هەڤاڵ نازم کەرکوکی پێشمەرگەی دێرین و دانەبڕاو و پارتیزانی رۆژانی سەختی خەبات کرد.\nپاشان هەڤاڵ ئارام حەمەی مینا بەناوی بنەماڵەوە سوپاس و پێزانینی خۆیان بۆ سەرجەم ئەو کەسانە دەربڕی کە هاوبەشی ئەم خەمە گەورەیە بوون و لەوبارەوە درێژەدان بە رێبازی شەهیدان و خەباتگێرانى دووپاتکردەوە.\nبەرەبەیانی رۆژی سێ شەممە 22/8/2017 هەڤاڵ (نازم کەرکوکی) فەرماندە و تێکۆشەری دێرین و ئەندامی ئەنجومەنی ناوەندی یەکێتی نیشتیمانی کوردستان، بەهۆی بریندارییەکەیەوە لەشەری دەستەویەخە و دوای ململانێی لەگەڵ برینەکانی لە یەکێک لەنەخۆشخانەکانی شاری ئۆپسالای وڵاتی سوید دڵە گەورەکەی لەلێدان کەوت و بەیکجاری ماڵئاوايی لە خانەوادە و هاورێ و هاوسەنگەرانی کرد.\nرۆژی چوارشەممە (30/8/2017) پرسەکەی لە مزگەوتی ئەحمەدی حاجی عەلی يه لە شاری سلێمانى


پۆستی سەرۆک کۆمار لەنێوان دکتۆر بەرھەم و دووئـاوەڵزاواکەی مام جەلال – Standard Kurd\nپۆستی سەرۆک کۆمار لەنێوان دکتۆر بەرھەم و دووئـاوەڵزاواکەی مام جەلال\nلەلایەن ستاندار Posted on ئاب 6, 2018 ئاب 6, 2018 3842 جار بینراوە 0 سەرنج\nبەدرێژای سێ ھەڵبژاردن ڕابردوو لەعێراقدا پۆستی سەرۆک کۆمار پشکی کوردبووە لەناوھێزە کوردییەکانیش پشکی یەکێتی نیشتمانی بووە، بەڵام لەئـێستادا رون نیە ئـەم پۆستەبۆ چ لایەنێکی کوردی دەبێت، پێشتر ھەردووحیزبی دەسەڵات کەپارتی و یەکێتین لەسەر بنەمای رێککەوتنامەی ستراتیجی نێوانیان پۆستەکانی ھەرێم و بەغدایان لەنێوان خۆیاندا یەکلای دەکردەوە، بەڵام دوای ریفراندۆم و لێکەوتەکانی ١٦ئـۆکتۆبەرەوە ھاوکێشە سیاسییەکان لەنێوان ئـەم دووھێزەدا گۆڕاون، ئـەم گۆڕانکارییەش بەتایبەتر دوای ھەڵپەساردنی سەرۆکایەتی ھەرێم بوو، چونکە پارتی لەبەرامبەر پۆستی سەرۆکی ھەرێم دەستبەرداری پۆستی سەرۆک کۆمار بوو بوو بۆ یەکێتی، بەڵام لەئـێستادا پارتی دەیەوێت لەسەر بنەمایەکی تر رێککەوتن لەگەڵ یەکێتیدا بکات، بنەمایەکەشی تاوەکو ئـەم دەقەیە نادیارە.\nئـەنجوومەنی ناوەندی یەکێتی”محمد سابیری” کە ئـاوەڵ زاوای مام جەلالە وەک کاندیدی خۆی بۆ وەرگرتنی پۆستی سەرۆک کۆمار دیاری کردووە، ئـەمە لەکاتێکدایە کەواباس لەوە دەکرێت “لەتیف رەشیدیش”کەناوبراویش ئـاوەڵزاوای مام جەلالە کاندیدی یەکێتی بێت بۆ ئـەم پۆستە، لەلایەکی تریش سەعدی ئـەحمەد پیرە رایگەیاندبوو: تاوەکو ئـێستا دیار نیە کێ دەبێتە تاکە کاندیدی یەکێتی، لەئـەگەری کاندید بوونی دووئـاوەڵزاواکەی تاڵەبانی وەک کاندیدی ئـەو حیزبە ئـەوا پارتی دیموکرات ڤیتۆی لەسەر ھەردوو کاندیدەکە ھەیە ئـەمەش بەپێی ھەواڵێکی پێگەی”معلومە”ی عێراقی کەئـاماژە بەوەدراوە پارتی دیموکرات ڤیتۆی لەسەر ئـاوەڵزاواکانی تاڵەبانی ھەیە، وە پێشتریش ئـاراس حەسۆ میرخان ئـەندامی سەرکردایەتی پارتیی دیموکرات ئـاماژەی بەوەدابوو کەوا پۆستی سەرۆک کۆمار بۆ ھیچ لایەنێک یەکلا نەبۆتەوە، بۆیە ئـەگەری بەھێز لەئـێستادا ئـەوەیە کە کەسێکی تر کاندیدی لایەنە کوردییەکان بێت بۆ ئـەم پۆستە مەرجیش نیە ئـەم کەسە ئـەندامی یەکێتی نیشتمانی بێت، بۆیە لەئـێستادا بەتایبەت دوای سەردانەکەی مەکگۆرک بۆ کوردستان ھاوکێشە کە گۆڕانکاری بەسەردا ھاتووە، مەکگۆرک لەدیدارەکەی لەگەڵ مسعود بارزانیدا ئـاماژەی بەدووناو کردووە بۆ داھاتووی عێراق یەکیان عەبادییە بۆ سەرۆکی حوکمەت ئـەویتریشیان بەرھەم ساڵحە بۆ سەرۆکی کۆمارم، مەکگۆرک ئـەم دووناوەی وەک کاندیدی ئـەمریکا ناساندوون. لێرەدا ھەمووئـامانجەکەی ئـەمریکاکە بەجۆرێک لەجۆرەکان ئـامانجی پارتی دیموکراتیشە بریتییە لەکەمکردنەوەی ھەژمونی ئـێران بەسەر عێراق و ناوچەکەدا، بۆیە ئـەگەرێکی بەھێزەکەوا ئـەم پۆستە بۆ بەرھەم ساڵح یەکلای ببێتەوە، ئـەمەش بەایتفاق لەسەر کردنی لایەنەکان، بۆئـەومەبەستەش لایەنە کوردییەکان بەجۆرێک لەجۆرەکان تاوەکو ئـێستا ڤیتۆیان لەسەر بەرھەم ساڵح نەبووە تەنھا یەکێتی نەبێت، بۆیە ئـەگەرێکی بەھێزە دکتۆر بەرھەم براوەی پۆستی سەرۆک کۆمار بێت.\nبڵاوکراوەی پێشووهەڵبژاردنی پەرلەمان سەرکێشی یان پلانی عاقڵانە!!!!!..\nبڵاوکراوەی نوێترنادادپه‌روه‌ری و زاڵ بوو به‌سه‌ر توندره‌وی-دا؟


فیله‌كانیش له‌گه‌ڵ داعش بازرگانی ده‌كه‌ن |\nHome بیروڕا ناوخۆیی ئاڵنگاریی فیله‌كانیش له‌گه‌ڵ داعش بازرگانی ده‌كه‌ن\nفیله‌كانیش له‌گه‌ڵ داعش بازرگانی ده‌كه‌ن\non: كانونی دووه‌م 04, 2017 In: ئاڵنگارییNo Comments\nئه‌خلاقی كۆمه‌ڵایه‌تی، پێكه‌وه گرێ دراوه له‌گه‌ڵ ئه‌خلاقی سیاسی و هه‌ردووكیان ته‌واوكه‌ری یه‌كترن. كۆمه‌ڵگه‌یه‌كی نه‌خۆش، سیستمێكی سیاسیی نه‌خۆش درووست ده‌كات و سه‌ركرده‌یه‌كی گه‌نده‌ڵ، ئه‌فسه‌رێكی پاتاڵ ده‌كه‌وێته شوێنی و به هه‌ردووكیان كۆمه‌ڵگه‌یه‌كی وێران له دوای خۆیان جێ ده‌هێڵن.\nسێ ساڵ له‌مه‌وبه‌ر، گرووپی تیرۆریستیی ده‌وڵه‌تی ئیسلامی له عێراق و شام، دوای ئۆپه‌راسیۆنی شكاندنی شوورای زیندانه‌كان، كشا به‌ره‌و ناوچه‌كانی خۆرئاوا و ناوه‌ڕاستی عێراق. به درێژایی ئه‌م سێ ساڵه، ئه‌م گرووپه تیرۆریستییه كه دواتر بوو به «خیلافه«، له زۆر جێگا بوو به دراوسێی هه‌رێمی كوردستان و به‌شێك له كۆمه‌ڵگه و سه‌رانی سیاسی و ئه‌فسه‌رانی هێزه چه‌كداره‌كان، وه‌كو دراوسێ و ماڵی تازه، چون بۆ پێشوازیی ئه‌م گرووپه شه‌ڕه‌نگێزه.\nداعش، به‌شێك له مناڵانی كوردی ڕفاند و كردنی به «موقاتل» له‌ناو ڕیزه‌كانی سوپای خیلافه‌دا. به‌شێك له كچان و ژنانی ئێزدی ڕفاند و كردنی به« كه‌نیز» و كۆیله و ده‌ست به ده‌ست فرۆشتنی. به‌شێك له پیاوانی كوردی له به‌ره‌كانی شه‌ڕدا ده‌ستگیر كرد و به تۆمه‌تی «مورته‌د»بوون له دین و به پاساوی شه‌ڕكردن له‌گه‌ڵ سوپای داعش، شار به شار گه‌ڕاندنی و سه‌ری بڕین. سه‌دان كرده‌وه‌ی تیرۆریستیی له دژی هێزه‌كانی پێشمه‌رگه و ئاسایش و پۆلیس، له دژی ده‌زگا مه‌ده‌نییه‌كان و خه‌ڵك و شار و چێشتخانه و مزگه‌وت و حسێنییه‌كان ئه‌نجام دا و به كرده‌وه‌ی خۆكوژی و چاندنی بۆمب و بۆمبڕێژكردنی ئوتومبێل و ئاژه‌ڵ و بینا و باره‌گا، سه‌دان كوردی كه‌له‌پاچه كرد.\nئه‌م ڕووداوانه تازه نین. ئه‌وه‌ی تازه‌یه، ده‌ستگیركردنی ده‌یان ئه‌فسه‌ر و پله‌داری پێشمه‌رگه و ئیستخباراتی پێشمه‌رگه یه  له ناوچه‌كانی ده‌ره‌وه‌ی هه‌رێمی كوردستان، كه زۆربه‌یان سه‌ر به حزبێكی دیاریكراون. ئه‌م كه‌سانه ته‌نیا له‌به‌ر ئه‌وه ده‌ستگیر نه‌كراون كه بازرگانییان له‌گه‌ڵ داعش كردبێت. به پێی زانیارییه سه‌ره‌تاییه‌كان، ئه‌مانه ده‌ستگیر كراون له‌به‌ر ئه‌وه‌ی پارچه‌ی درووستكردنی بۆمبیان به داعش فرۆشتووه.\nئه‌م ئه‌فسه‌رانه، كه پله‌ی موقه‌ده‌م و نه‌قیب و ئه‌ستێره و شیروتیریان له‌سه‌ر شانه، شانیان داوه‌ته به‌ر كارێكی دوور له ئه‌خلاقی وه‌زیفی و له جیاتی ئه‌وه‌ی پارێزه‌ری ئارامی و ئاسایشی كوردستان بن و وه‌كو برا و هاوكاره‌كانی تریان، ئه‌ركی پێشمه‌رگانه‌ی خۆیان له ڕووبه‌ڕووبوونه‌وه‌ی داعشدا بدۆزنه‌وه، جۆزه‌ی كاره‌با و پارچه‌ی بۆمب و ڕێگه‌ی هاتوچۆ به تیرۆریستان ده‌فرۆشن.\nئه‌م ڕووداوه كه ئێستا به‌شێكی ئاشكرا كراوه و لیژنه‌ی له‌سه‌ر پێك هاتووه و به‌دواداچوونی بۆ ده‌كرێت، زیاتر له دوو ساڵه ده‌ماوده‌م باس ده‌كرێت و كێشه‌كه‌ش هه‌ر ئه‌مانه نین. باس له به‌رپرسی فیل ده‌كرێت كه تێوه گلاون له فرۆشتنی ئوتومبێل و چه‌ك و فرۆشتن و گواستنه‌وه‌ی نه‌وت و غاز بۆ داعش له موسڵ و ناوچه‌كانی تری ده‌وڵه‌تی ئیسلامی.\nهێز دژی په‌كه‌كه بژارده‌ی كێیه؟\nنامه‌یه‌كی كراوه بۆ ڕۆحانی و ئه‌ردۆگان: ئایا ئاوى به‌هه‌شت ده‌گیرێته‌وه؟


مايو 2018 - Hekar.net : Hekar.net\nراپرسیەکەی رووداو و ریفراندۆمەکەی بارزانی/ سوورە مەرگەیی\nالكاتب admin on 31 مايو, 2018 · شاركنا الرأي\nبەڕۆژوو بوون فەرزێکی ئیسلامییە، رووداو لەسەر ئەو پرسە و بەڕۆژوو دەبی یان بەڕۆژوو نابی راپرسییەکی ئەنجام داوە، بەشداربووان لە %٨٣ بە بەڵێ و %١٧ بە نەخێر وەڵامیان داوەتەوە. هەوڵدان بۆ سەربەخۆیی و رزگار بوون لە نەهامەتی و کارەساتەکانی ژێردەستەییش فەرزێکی نەتەوەییە، سەرۆک بارزانیش لەسەر ئەو پرسەو سەربەخۆییت دەوێ، یان دەتەوێ بە ژێردەستەیی و زەلیلی بمێنیەوە، ریفراندۆمێکی ئەنجامدا،٧٣%٩٢ بە بەڵێ و ٢٧%٧ بە نەخێر دەنگیان دا. لەگەڵ بوونی ئەو جیاوازیە گەورەیەی نێوان راپرسیەکەی روودا و ریفاندۆمەکەی سەرۆک بارزانی، عەلی باپیری ئەمیری کۆمەڵ و بازرگان بەناوی ئیسلامەوە، حەز و خواست و بڕیاری ٧٣%٩٢ی سەربەخۆخوازانی خەڵکی کوردستانی بە سەقەت ناوبرد و خواست و بڕیاری ٢٧%٧ی ژێردەستەخوازانی وەک خۆشی بە رەوا زانی. یوسف محەمەدی گۆڕانخواز و گردەوان و قوتابی…\nرۆلێ مامۆستایێن شۆرەشا 26ێ گولانێ\nعەقید حسین محمد گەڤەركی ئەڤ كاودانێن ب سەرێ مللەتێ كورد هاتین ب سەر هەر مللەتەكێ دیتر لسەرانسەری جیهانێ هاتبایە وەك (قەیرانا گشتی، بەرزەكرنا گشتی، كیمیا باراندن، وێرانكرن، دەربەدەركرن، سیدارەدان، ئەشكەنجەدان، عەربكرن، قوتان و لێكدان، بەعسیكرن، مشەختكرن و كوچا ملیونی) ب چ رەنگان ژیانا خۆ رانەدگرت، كۆ نەك بتنێ دا مافێن وان ئێنە خوارن، بەلكو ئەو بخۆ ژی دا ب شەر چن و مرۆڤایەتیێ چ بنەما نەدمان، رژێما بەعس یاژناڤچوویی لسەر وی دەمی حوكمرانی دكر و خودان هێز و جەكەكێ مەزن بوو و ژئەنجامێ راوستاندنا شەرێ گەنداڤیێ ئێكێ، عیراق ببوو مەزنترین دەڤەرا كومڤەبوونا جەكەكی كۆ ب هەمی جورێن خۆڤە یێ قەدەغەكری بوو و ب ئاسایی و لسەر بنگەهەكی كۆ پێشبینی دهاتەكرن لگۆرەی هزركرنا رژێما…\nدیداری سه‌نته‌ری توێژینه‌وه و راپرسی كوردستان 24 له باره‌ی چۆنێتی به‌شداریی كارای هەرێمی کوردستان له پرۆسه‌ی سیاسی عێراق\nK24 – هه‌ولێر: دوای ده‌ركه‌وتنی ده‌ره‌نجامی هه‌ڵبژاردنی ئه‌نجوومه‌نی نوێنه‌رانی عێراق كه رۆژی 12/5/2018 به‌رێوه‌چوو، هاوكێشه سیاسییه‌كان له عێراق گۆڕانكارییان به‌سه‌ردا هاتووه‌و پرسی به‌شداریكردنی كورد له حكومه‌تی نوێی عیراق یه‌كێكه له مژاره گه‌رمه‌كانی گۆڕه‌پانی سیاسی هه‌رێمی كوردستان و عێراق. ته‌نانه‌ت لایه‌نه براوه‌كانی به‌غدا به‌شێوه‌یه‌ك دابه‌شبوون، به بێ په‌نابردن بۆ كورد له‌وانه‌یه ئه‌سته‌م بێت كوتله‌ی زۆرینه‌ی ناو په‌رله‌مانیان بۆ درووست بكرێت و ره‌چاوی پێكهاته‌ی كورد له حكومه‌تی نوێدا نه‌كه‌ن. بۆ ئه‌و مه‌به‌سته سه‌نته‌ری توێژینه‌وه‌و راپرسی كوردستان 24 ئه‌و پرسه گرنگه‌ی كردووه‌ته ناونیشانی پانێلێكی خۆی و له ژێر ناوی “هه‌رێمی كوردستان چۆن به‌شدارییه‌كی كارا له پرۆسه‌ی سیاسی عێراق بكاته‌وه؟” و له پانێله‌كه‌دا میوانداری سێ به‌رپرسی لایه‌نه سیاسییه‌كانی كوردستان ده‌كات. هه‌ر یه‌كه له ئارێز عه‌بدوڵلا ئه‌ندامی ئه‌نجوومه‌نی سه‌ركردایه‌تی و…\nبەشێک لەهاولاتیانی سلێمانی نازانن بۆ ڕق و داژایەتـی پارتی و بارزانییەکان دەکەن ، وە ناش زانن بۆجی نەوشیروان و تالەبانی و عەلی باپیرو ئەوانی تریان خۆش دەوێت …؟!! سەر لێشێوای وئەجندای راهێنان و زەهرو نەخۆشی بلاو کردنەوەیان دژی پارتی و بارزانییەکان گرتۆتەبەر ، پارتی و بارزانییەکان وەک گرێیەکی دەرونی وایە لەناخی حزبەکانی زۆنی دێز بەدرێژایی مێژووی حزبەکانیان خەریکی پلان و خیانەت و داژایەتی کردنی پارتی و دەسکەوتەکانی میلەتی کورد و کوردستانن ، لەئەنجامدا بەسەر خۆیاندا دەشەکێتەوەو بەسەرکەوتنی پارتی و بارزانییەکان کۆتایی پێدێت. پارتی و بارزانی وەک حزبەکانی زۆنی سلێمانی شەڕ بەسلێمانیەوە ناکەن ، بەلکو شەڕ بۆ سلێمانی دەکەن ، هەتا حەدێک سەردەمی ئیرهابی فکری واخەریکە لەگۆردەنرێت ، خەلکی بەشەرەفی سلێمانی لەو خەوو چەواشەکارییەی بەرامبەریان دەکرێت…


ماوەی هەفتەیەکە رۆژنامەنووسێکی سنوری دهۆک لای ئاسایشی پارتی بێسەروشوێنە – لڤین پرێس\nماوەی هەفتەیەکە قارەمان شوکری رۆژنامەنووس لەلایەن هێزێکی دەمامکداری پارتییەوە لە سنوری دهۆک لەماڵەکەی خۆیدا ڕفێنراوە، برایەکیشی دەڵێت: قارەمان تا ئێستا بێسەروشوێنە و ناشزانن بۆچی دەستگیرکراوە.\n٢٧ی مانگی ڕابردوو، هێزێکی دەمامکداری ئاسایشی پارتی دیموکراتی کوردستان، لە کۆمەڵگەی سیرێ لە سنوری پارێزگای دهۆک هەڵیان کوتایە سەر ماڵی ڕۆژنامەنووس قارەمان شوکری زەینەدین و دوای تێکدانی ماڵ و دوکانەکەی و سوکایەتیی کردن بە خانەوادەکەی دەستگیریان کرد.\nلە بارەی چارەنووسی ئەو ڕۆژنامەنووسەوە زێرەڤان شوکری، برای قارەمان بە ماڵپەڕی (ڕۆژنیوز)ی ڕاگەیاندووە: “هەفتەیەکە براکەم بێسەروشوێنە و هیچ زانیارییەک لەسەر چارەنووسی دیارنییە و تا ئێستا نازانین بۆچی دەستگیرکراوە”.\nبرای ئەو ڕۆژنامەنووسە ئاماژەی بەوەشداوە، کە “دوای ئەوەی سەردانی ئاسایشی شیلادزێمان کرد و هیچ زانیارییەکیان پێنەداین، پەیوەندیمان بە پارێزەرانی خۆبەخشەوە کرد، ئەوانیش پێیان وتین تا نەبرێتە دادگا ناتوانن هیچ زانیارییەکمان دەستبکەوێت لەبارەیەوە”.\nئیسرائیل دەوروبەری فڕۆکەخانەی دیمەشقی بۆردوومانکرد


رەزا شوان: ڕاخستنی فەرشی سوور بۆ داگیرکەرێکی کوردستان!. – WTARIKURD\nکە زانیم سەرەک وەزیرانی عێراقی شیعستان دەیەوێت بچێت بۆ سولێمانی و بۆ هەولێر لەو باوەڕەدا بووم، کە خەڵکی ئەم دوو شارەی باشووری کوردستان، لە دژی سەردانی عەبادی رەگەزپەرست و شیعەپەرست، لە دژی داگیرکەرێکی خوێنڕێژ، کە دەستەکانی بە خوێنی دەیان کورد سوورن، گەورەترین خۆپێشاندانی ناڕەزایی سازدەکەن و بە دەیان لافیتەش بەرزدەکەنەوە و کردەوەکانی عەبادی شەرمەزاردەکەن.. چونکە هێشتا ساڵێک بەسەر ئەو تاوانانەی لە رۆژی (16ی/ ئوکتۆبەر/ 2017) دا لە دژی گەلی کوردمان ئەنجامیدان تێنەپەڕیون.. بە بڕیاری عەبادی (سوپا دڕندە) کەی و (حەشدی وەحشی) و (تەرەسی سەوری ئێرانی) بە زەبەلاحترین هێزەوە پەلاماری کەرکوک و دوز و خانەقین یان دا، ناشبێت (کەواسوورانی پێش لەشکری داگیرکەر ـ کەرکوکفرۆشان) لەبیربکەین، کە رۆڵێکی زۆر ناپاکیان هەبوو لە بە دەستەوەدانی کەرکوک. ئەی ئەو هێزەی عەبادی نەبوو کە بە دەیان کوردی سفیلیان لە کەرکوک و دوز و خانەقین کوشت؟ بەسەدان ماڵ و کۆگای کوردیان تاڵانکردن و سوتانیان و تەقاندیانەوە، زیاتریش لە پەنجا پێشمەرگیان شەهیدکردن و زۆریش بێڕەوشتانە بە تانکی ئەمریکی لاشکانیان پانکردنەوە؟ ئەی ئەو هێـزەی عەبادی نەبوو دەستدرێژیان بۆ ئابڕووی کورد کرد؟ تا ئەمڕۆش نزیکەی دوو سەد هـەزار کوردی خەڵکی کەرکوک و دوز لە ترسی (حەشدی وەحشی) ی بێڕەوشت، ناوێرن بۆ کەرکوک و دوز و شەنگار بگەڕێنەوە، چونکە ئەمانە لە داعش پیستر و دڕندەتر و بێڕەوشترن. سەرانی کورد هەموو ئەمانەتان لەبیرکرد؟! ئەی هەر هێزەکەی عەبادی نەبوو کە لە کەرکوک و دوز و خانەقین، بێرێزییان بە ئاڵای کوردستان و بە بەهـا پیرۆزییەکانی کورد کرد؟ عەبادی رەگەزپەرستیش دەستخۆشی لە ئەنجامدانی ئەم تاوانانە کرد و بە سەرکەوتنێکی گەورە ناوی بردن و ناویان دەبات.. ئەی هەر عەبادی نییە کە درێژە بە سیاسەتە گڵاوەکەی نوری مالیکی هاوبیر بۆگەنی دەدات و موچەی فەرمانبەرانی کوردستانی بڕی، بۆ برسیکردنی گەلەکەمان؟ ئەم بڕە پارەیەش کە لەم دوو مانگەدا وەکو خێرپێکردن بۆی ناردوون، تەنها بۆ بانگەشەی هەڵبژاردنە.. هەر کاتێکیش ملکەچی بڕیارە تاکڕەوییەکانی نەبن، دووبارە ئەم چەکەی بەرانبەر بە گەلی کوردمان بەکار دەهێنێت.. ئەمەش تەنها لە دیکتاتۆرێکی رەگەزپەرست دەوەشێتەوە.\nعەبادی رۆژی چوار شەممە (25ی/ ئەپریل/ 2018) سەردانی شاری سلێمانی کرد و لە فڕۆکەخانەی سلێمانی لە لایەن سەرکردە باڵاکانی یەکێتی نیشتمانی کوردستان و حیزبەکانی ترەوە پێشوازی لێکرا.. رۆژی پێنج شەممەش (26ی/ ئەپریل/ 2018) سەردانی هەولێری کرد، سەرۆک وەزیرانی کوردستان فەرشی سووری بۆ عەبادی کە داگیرکەرێکی کوردستان راخست و دەستی خستە نێو دەستی و زۆر بە گەرمی پێشوازی لێکرد.. بەڵی دەسەڵاتدارانی باڵای کوردستان فەرشی سووریان بۆ داگیرکەرێکی رەگەزپەرستی کوردستان راخست.. عەبادی بۆ ئەوە نەهات کە مژدەی کارێکی باش یا کردنەوەی دوو پرۆژەی ئاوەدانی لە سلێمانی و هەولێر بدات، بۆ ئەوە نەهات داوای لێبووردن لە گەلی کوردمان بکات لەمەڕ ئەو تاوانانەی لە کەرکوک و دوزدا دەرهەق بە کورد ئەنجامیان دان.. جا نازانم سەرانی کوردمان بۆ هێندە نەفس نزمن و خۆیان بە کەم و دەزانن؟ هەر بۆ ئەوەی لە دەسەڵات و لە پۆستەکانیاندا بمێننەوە؟ کەچی پارتی بڕیاری ئەوەی دا کە لە کەرکوک دا بەشداری لە هەڵبژاردنەکانی پەڕلەمانی عێراقـدا ناکەن.. چونکە بەشداریکردنیان دانانە بە رەوایی داگیرکردنی کەرکوک.. ئەی باشە پێشوازیکردنتان لە سەرەک وەزیرانی عێراق و راخستنی فەرشی سوور بۆ داگیرکەری لە (سەدا پەنجا)ی خاکی باشووری کوردستان، دانان نییە بە رەوایی داگیرکردنی کەرکوک و دوز و خانەقین و مەخمور و شەنگار..؟؟ ئەی بارەگاکانتان لە شاری کەرکوک و لە دوز و خانەقین لایەن حەشدی وەحشییەوە تاڵان نەکـران؟ تا ئەمڕۆش حەشدی وەحشییان تێدان، ئێوە ناوێرن بچنەوە بۆ کەرکوک، ئەی ئەمەتان دانان نییە بە داگیرکردنی کەرکوک؟ کەرکوکفرۆشانیش لە سولێمانی و لە هەولێردا پاڵیان لێداونەتەوە و بە سەردانەکەی داگیرکەری کەرکوک بۆ سولێمانی و هەولێر رووخۆش و دڵخۆشن.


چالاکوانانی مافه‌کانی مرۆڤ ده‌ڵێن هێزه چه‌کداره‌کانی سوریا به لایه‌نی که‌م 217 که‌سیان له شـاری حومس کوشـتووه، ئه‌مه‌ش له‌و ده‌مه‌ی نه‌ته‌وه یه‌کگرتووه‌کان خۆی بۆ ده‌نگدان له‌سه‌ر به‌رنووسی بڕیارێـک ئاماده ده‌کات به مه‌به‌ستی ڕاگرتنی توندوتیژی له‌و وڵاته‌دا.\nکۆمه‌ڵه‌ی چاودێری مافه‌کانی مرۆڤی سوریا دوێنێ هه‌ینی گوتیان سه‌دان که‌سی دیکه له شـاره‌که‌دا برینداربوون. جێی ئاماژه پـێـکردنه حومس یه‌کێـکه له‌و شـاره سه‌ره‌کیـیانه‌ی بنکه‌ی ئۆپـۆزسیۆنی لێـیه.\nهاوکات له‌گه‌ڵ زیادبوونی زیانه گیانیـیه‌کان، ده‌نگۆی ئه‌وه هه‌یه ئه‌نجومه‌نی ئاسایش ئه‌مڕۆ شه‌ممه ده‌نگ له‌سه‌ر به‌رنووسی بڕیارێـک سه‌باره‌ت به سوریا بدات.\nپـێشـتر ڕووسیا هه‌ڕه‌شه‌ی به‌کارهێنانی ڤیتیۆی کرد له‌سه‌ر ده‌قه‌کانی پـێشـووی بڕیاره‌که، بۆیه به‌ڕێوه‌به‌رایه‌تی سه‌رۆک ئۆباما گوشـار ده‌خاته سه‌ر ڕووسیا تاوه‌کو ده‌قێـکی نه‌رمتر بۆ بڕیاره‌که په‌سه‌ند بکات.\nهاوکات چالاکوانانی ئۆپـۆزسیۆن گوتیان ده‌یه‌ها هه‌زار که‌س له سه‌رانسه‌ری وڵاته‌که ڕژانه سه‌ر شه‌قامه‌کان بۆ یادکردنه‌وه‌ی سیـیه‌مین سـاڵیادی سه‌رکوتکردنی خوێناویـیانه‌ی حکومه‌ت له شـاری حه‌ما، ئه‌وه‌ی تیایدا به ده‌یان هه‌زار که‌س کوژران و لایه‌کی شـاره‌که وێرانبوو.


Diplomatic Magazine | تۆڕە كۆمەڵایەتیەكان رۆڵی سەرەكی تێدا دەگێڕن...سیناریۆی چاوەڕوان كراوی پێكدادانی كۆمەڵایەتی لە ئەمریكا\nپسپۆڕان دەڵێن ئەو ئاماژە و پۆستانەی تۆڕە كۆمەڵایەتیەكاندا بڵاو دەكرێنەوە لەسەر دروستبوونی توندوتیژی لەپێش دەستبەكاربوونی بایدن، جێگا نیگەرانی نیە،بەڵام ئەوەی جێگای نیگەرانیە ئەوەیە كە دوای دەستبەكاربوونی بایدن، جەنگێكی كۆمەڵایەتی هەڵبگیرسێت، چونكە ترامپ لەماوەی چوار ساڵی ڕابردوودا ئەمریكای پڕ كردووە لە ناكۆكی و جیاوازی دروست كردن،بۆیە چوار ساڵی داهاتووی ئەمریكا ئاڵۆز دەبێت.\nتۆڕی كۆمەڵایەتی فەیسبووك، دوای هەڵكوتانە سەر باڵەخانەی كۆنگرێس لە 6ی ئەم مانگەدا و پێش دەستبەكاربوونی جۆبایدن لە 20ی یەنایەردا، سیاسەتی بەكارهێنانی توند كردووە.\nكۆمپانیای فەیسبووك لەو بارەیەوە ئاشكرای كرد، كە بەشێوەیەكی كاتی و تا 22ی یەنایەر، سەرجەم ئەو پۆستانە قەدەغە دەكرێن، كە پڕوپاگەندە بۆ چەك و كەرەستەی بەرگری دەكەن.\nكۆمپانیاكە دەڵێت:" ئێمە بە كردار هەموو ئەو پڕوپاگەندانەمان قەدەغە كردووە، كە باس لە چەك و كەرەستە و باشكردنی چەك دەكات، وەك بێدەنگ كردنی، هەروەها لەگەڵ ئەمەشدا لە ویلایەتە یەكگرتوەكانی ئەمریكادا، پاشكۆیەكی چەكیشمان هەر قەدەغە كردووە، وەك مەخزەنی چەك و پەردە و قەڵغانی گوللە".\nئەم ڕێكارانەی فەیسبووك دوای ئەوە دێت، كە ڕەخنەیەكی زۆری لێگیرا، كە چەندین بابەتی پڕوپاگەندە لەسەر كەرەستەی سەربازی و خۆپارێزی و چۆنیەتی بەكارهێنانی چەك و باشكردنی لە تۆڕەكەدا بڵاو كراوەتەوە، كە ئەم پۆستانە هاوكات بوون لەگەڵ هێرش كردنە سەر باڵەخانەی كاپیتۆڵ لە واشنتنی پایتەخت.\nلەلایەكی دیكەوە، ئاندی ستون، بەڕێوەبەری پەیوەندییەكان و سیاسەتی فەیسبووك ،لەسەر سیاسەتی نوێی فەیسبووك لە هەژماری خۆیدا لە تویتەر دەڵێت:"فەیسبووك لەگەڵ سەرهەڵدانی هەر توندوتیژی و ڕووداوێك،دەست بە گەڕانی ناوەندیدەكات، بۆ گەڕان و دۆزینەوەی هەر پێشێلكاریەك ، كە لە سیاسەتی تۆڕەكەدا كراوە،ئەم گەڕانە بزوتنەوەی (دزی ڕابگرن)یش دەگرێتەوە، كە پشتگیری لە ترامپ دەكات و سەركەوتنی بایدن بە ناشەرعی دەزانێت".\nئەو بزوتنەوەیە یان كۆمەڵەیە لەسەروبەندی ڕوداوەكانی كۆنگرێس لە تۆڕە كۆمەڵایەتیەكان دەركەوتن،بەشێك لە ئەندامانی ئەنجومەنی پیرانی ئەمریكا لە نامەیەكیاندا بۆ مارك زوكربێرگ بەڕێوەبەری جێبەجێكاری كۆمپانیای فەیسبووك، داوایان كرد كە" گەشە بە سیاسەتی فەیسبووك بدرێت، بۆ ئەوەی بە شێوەیەكی هەمیشەیی ریكلام و پروپاگەندەیی ئەو بەرهەمانە ڕابگیرێت، كە لە بنەڕەتدا بۆ كاری تاكتیكی و شەڕ بەكاردەهێنرێن".\nهەر لەسەر ئەو پرسە، شیریل ساندبرگ سەرۆكی چالاكیەكانی فەیسبووك، رەتی كردەوە كە فەیسبووك بەرپرس بێت لەو كارە توندوتیژیانەی رویانداوە، ئەو دەڵێت:"لەو باوەڕەدام ئەو ڕووداوانە كەبەشێوەیەكی گەورە لە تۆڕە كۆمەڵایەتیەكان ڕێكخستیان بۆ كراوە،لە دەسەڵاتی ئێمەدا نیە كۆتایی بە كارە ڕەگەزپەرستیەكان بهێنین، كەلە بنەڕەتدا هاوتا نیە لەگەڵ پێودەنگی ئێمەدا".\nساندبرگ لە وتەكانیدا بەهەمان شێوەی پەیوەندییە گشتیەكانی تۆڕەكە دوا، لەلایەك هێزی خۆیانی نیشاندا، كە دەكرێت بەهۆیەوە كۆبوونەوەی گەورەی تێدا ڕێكبخرێت، لەلایەكی دیكەشەوە لە قەبارەی ئەو پرسەی كەم كردەوە.\nلەلایەكی دیكەوە، وتەبێژێك بە ناوی تۆری كۆمەڵایەتی فەیسبووك، ئاشكرای كرد كە" ئاماژەكان بۆ ئەوە دەچن، كە لەكاتی دەستبەكاربوونی بایدن، تاوانی توندوتیژی ئەنجام بدرێت،چونكە هەندێك لە بڵاو كراوەكان داوای هەڵگرتنی چەك دەكەن، هەندێكی دیكەشیان تایبەت بە میلیشیا و گروپی ڕەگەزپەرستی".\nئەو وتەبێژە كە لەبەر باری ئەمنی نەیویستووە ناوی ئاشكرا بكرێت، ئاماژە بەوەش دەكات، كە هەڵكوتانە سەر كۆنگرێس كە لایەنگرانی دۆناڵد ترامپ سەرۆكی ماوەبەسەرچووی ئەمریكا ئەنجامیاندا، ڕووداوێك بوو كە هاندانی تێدابوو، كە بووە هۆی ڕێكخستنی گردبوونەوە لەسەرانسەری وڵاتدا.\nوتار و پۆستە توندوتیژییەكان لە تۆڕە كۆمەڵایەتیەكاندا، چەند هەفتەیەك پێش ڕوداوەكانی سەر كاپیتۆڵ بوو، كە كۆمەڵێك راستڕەوی توندرەو بە ئاشكرا پلانیان بۆ هێرش كردن داڕشتبوو.\nپسپۆرانی ئەمریكا دەڵێن:" هیچ نیگەرانیەك لە ئارادا نیە، كە لە كاتی دەستبەكاربوونی جۆبایدن جەنگی ناوخۆیی ڕووبدات، بەڵكو دوای دەستبەكاربوونەكە جێگای نیگەرانیە"، ئەمە لە كاتێكدایە كە چاودێرانی دیكە نیگەرانی ئەوەن، كە هەڵكوتانە سەر كۆنگرێس خاڵی دەستپێكی توندوتیژییەكان بێت.\nئەورین سیگال، جێگری سەرۆكی سەنتەری توندڕەوی سەر بە رابیتەی ڕووبەڕووبونەوەی سوكایەتی، دەڵێت:"پیلانگێڕی سبەی، ئەمڕۆ بە كردەوە زیادی كردووە"، ئاماژە بەوەش دەكات، كە زۆرینەی خەڵكی لەلایەن ئەو كەسانەوە ستەمیان لێكراوە، كە لە دەسەڵاتدابوون،هەروەها لە كاتی بێدەنگ كردنی دۆناڵد ترامپ، تویتەر بەشێك لە بەرپرسیارێتی بەردەكەوێت لەو كارە توندوتیژیانەی كە لایەنگرانی ترامپ ئەنجامیاندا".\nهەرلەو بارەیەوە، ئەدیسۆن هایدن، رۆژنامەنوسی بنكۆڵكاری، لەو باوەڕەدایە كە ئەگەری هێرشی زیاتر وەك لەوەی لە 6ی یەنایەر ڕویدا، ئەگەرێكی لاوازە، هەروەها نوسینگەی لێكۆڵینەوەی فیدراڵی دەڵێت، چەندین ئاماژەمان لەسەر خۆپیشاندانی چەكداری لەپایتەختی پەنجا ویلایەت بەدەست گەیشتووە،كە پێش دەستبەكاربوونی بایدن بوون.\nسیگال دەڵێت:" توندڕەوەكان بە هۆشیارییەوە دەجوڵێنەوە، دەزانن لەژێر چاودێریدان"، دووپاتی دەكاتەوە، كە " پێویست ناكات نیگەران بین لەوەی كە پێش دەستبەكاربوونی جەنگێكی ناوخۆیی ڕووبدات،بەڵكو دەبێت بۆ دوای ئەو رۆژە نیگەران بین".\nلە رۆژی 6ی یەنایەری 2021ەوە و دوای هەڵكوتانە سەر كۆنگرێس لەلایەن لانگرانی ترامپەوە،دۆخی ئەمنی واشنتنی پایتەختی ئەمریكا ئاڵۆز بووە، بۆ ڕێگری لە هەر كارێكی توندوتیژی هەزارەها چەكداری پاسەوانی نیشتیمانیلە پایتەخت بڵاو كراونەتەوە، میدیاكانی ئەمریكاش باس لەوە دەكەن، لە رۆژی دەستبەكاربوونی جۆبایدن زیاتر لە 25 هەزار چەكدار بڵاوەیان پێدەكرێت.


کوردیپێدیا - سەرۆک کۆماری عیراق لەسەر خۆپیشاندانەکەی قەڵادزێ پەیامێک بڵاودەکاتەوە\n📝 سەرۆک کۆماری عیراق لەسەر خۆپیشاندانەکەی قەڵادزێ پەیامێک بڵاودەکاتەوە | پۆل: بەڵگەنامەکان | زمانی بابەت: 🏳 کوردیی ناوەڕاست\nسەرۆک کۆماری عیراق لەسەر خۆپیشاندانەکەی قەڵادزێ پەیامێک بڵاودەکاتەوە\nکۆمەڵانی خەڵکی ئەمەکداری کوردستان\nحکومەت و پارتە سیاسییە بەرێزەکانی کوردستان\nرووداوەکەی دوێنێ ئێوارەی قەڵادزێقەڵادزێ، زەنگێکی ترسناکە، بێگومان دەستور و یاسا، رێگا و دەرفەتی بۆ خۆپیشاندانێکی ئارام و هێمن فەراهەم کردووە، بەڵام بە مەرجێک شێوە و ئاراستەی توندوتیژی بەخۆیەوە نەبینێت، چونکە پەلاماری دەزگاکانی حکومەت و موڵکی گشتی و بارەگاکانی حزبە سیاسییەکان دیاردەیەکی ناشارستانیانەیە، لە هەمان کاتیشدا ئەرکی حکومەت و دەزگا پەیوەنددارەکانە ئاسایشی وڵات و ژیانی هاوڵاتیان، بە تایبەتیش لە شارەکاندا، بپارێزن.\nلەکاتێکدا ئەمڕۆ لە کوردستان دوو قەیرانی بەرچاو هەیە، قەیرانێکی سیاسی یاسایی کە پەیوەستە بە سەرۆکایەتی هەرێم، هەروەک قەیرانێکی دیکەی ئابووری دژوار هەیە کە بەرۆکی حکومەت و خەڵکی گرتووەتەوە، لە هەمان کاتیشدا مەترسییەکانی داعشداعش هەڕەشەیەکی راستەخۆی لەسەر عیراق و هەرێمی کوردستان دروستکردووە، بۆیە لەم کاتە هەستیارە و بە ئامانجی پاراستنی زیاتری ئارامی هەرێمی کوردستان، دەبێ کۆششەکان بخرێنەگەڕ و هەموو هەوڵێک بدرێت بۆ چارەسەری هەردوو قەیرانەکە لە لایەک و رووبەڕووبوونەوەی داعش لە لایەکی ترەوە.\nهەرێمی کوردستان کە لە سەدەی بیستەوە هەموو هەوڵ و خەباتی بۆ کراوە و قوربانی گەورەی بۆ دراوە، نابێت ئەمڕۆ ببێتە جێی ناکۆکی سیاسی و یەکلاکردنەوەی ململانێکان. هیوادارم، دڵنیاشم کە سەرکردایەتی سیاسی کوردستان لە ئاست بەرپرسیاریەتی مێژووی خۆیاندا دەبن. ئومێدەوارم رووداوە دڵتەزێنەکەی قەڵادزێ کاریگەری تەواوی خۆی لەسەر دانوستانی لایەنە سیاسییەکان بنوێنێ بۆ دەربازبوون لەم قەیرانانە.\nلە کۆتاییدا داوا لە خوای گەورە دەکەین ئارامی و دانبەخۆداگرتن بە کوسوکاری قوربانیانی قەڵادزێ ببەخشێت و ئومێدی زوو چاکبوونەوەش بۆ برایندارەکان دەخوازم.\n#قەڵادزێ | #داعش |\n➕ ئەم بابەتە لەلایەن: (هاوڕێ باخەوان)ەوە لە: Oct 10 2015 2:12PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 25 2020 3:10PM باشترکراوە


سوده‌كانی ڕێواز به‌بن نایه‌ن - Yeane.Org ماڵپەری یانی\nبه‌گوێره‌ی هه‌واڵێك، كه له‌په‌یجی مرۆڤ‌و ته‌ندروستیدا بڵاوكراوه‌ته‌وه، ڕێواس وه‌ك ڕوه‌كێكی خۆڕسك، سودو به‌ها خۆراكیه‌كانی زۆرن، پزیشكانی له‌و ڕووه‌وه ئاماژه به‌چه‌ند سودێكی ئه‌و خۆراكه ده‌كه‌ن، ئه‌وانیش له‌چه‌ند خاڵێكدا خراونه‌ته‌ڕوو.\n1. ئازاری سوڕی مانگانه كه‌مده‌كاته‌وه\n2. شیری دایك زیاد ده‌كات\n3. یارمه‌تیده‌ره بۆ میزكردن‌و هه‌روه‌ها به‌ردی گورچیله ورد ده‌كات، خوێی له‌ش كه‌مده‌كات.\n4. ڕێژه‌یه‌كی زۆر له‌ترشی فۆلیكی تێدایه، كه سودی هه‌یه بۆ ئافره‌تی دوگیان.\n5. یارمه‌تیده‌ره بۆ به‌رزبونه‌وه‌ی به‌رهه‌مهێنانی خڕۆكه‌ی سور.\n6. ڕێواس ڕێژه‌یه‌ك له‌ڤیتامین A تێدایه، كه نیگای چاو به‌هێز ده‌كات.\n7. دژی به‌رزبونه‌وه‌ی فشاری خوێنه‌و كار له‌سه‌ر به‌رزبونه‌وه‌ی كۆڵیستڕۆڵی باش له‌له‌ش ده‌كات، سودی هه‌یه بۆ ته‌ندروستی دڵ.\n8. تایبه‌تمه‌ندی هه‌یه‌و له‌نه‌خۆشی شێرپه‌نجه دورده‌خات‌و مرۆڤ ده‌پارێزێت.\n9. زۆر گرنكه بۆ ئامێری هه‌رسكردن‌و قۆڵۆن، هه‌روه‌ها سودی هه‌یه له‌كاتی قه‌بزبوندا.\n10. دژی هه‌وكردن كارده‌كات، به‌تایبه‌تی هه‌وكردنی جومگه، هه‌روه‌ها دژی نه‌خۆشی ره‌بۆو رۆماتیزمه.\n11. چاره‌سه‌ری زیبكه‌و چرچولۆچی ده‌موچاو ده‌كات.\n13. چاره‌سه‌ری خه‌مۆكی ده‌كات هه‌روه‌ها بیركردنه‌وه به‌هێز ده‌كات.\n14. له‌ش به‌هێز ده‌كات‌و ناهێڵێت له‌ش قورس ببێت.\n15. گرنگی هه‌یه بۆ زیادبون‌و به‌هێزكردنی گه‌شه‌ی قژ.


کوردی ئەم وشانە دەبنە بە چی؟ | kurditgroup\nکوردی ئەم وشانە دەبنە بە چی؟\nفعل (کار، فرمان، فەرمان)\nزەمان وەک زەمانی ڕابردو (کاتی تێپەڕبو)\nشەرت وەک ڕستەی شەرتی(بە ئەگەر دەستپێبکات)\nفعل: کردار، فرمان، نەك فەرمان\nقید: ئاوەڵکردار، ئاوەڵفرمان\nزمان: دەم، دەمەکانی فرمان (زمان گذشته: دەمی ڕابردوو)\nشرط: مەرج (جمله شرطی: ڕستەی مەرجی)\nیخچال (ثلاجة): بەفرگرە\nگرامر، دستور زبان (قواعد): ڕێزمان\nده ست خوش کاکه زمانیار\nسوپاس كاکە قەزوان، هەر بژیت!\n4 / Qendil82\nسپاس کاک زمانیار بۆ وڵامەکەت،\nپێشتر پرسیارەکم لە تۆ کردبو، هەر وڵام نەدرایەوە:\n[b] لە ناوچەی موکریان و سۆران زیاتر " ئەو" بەکار دەبەن، واتە دەڵێن ئەو کاتەت باش، ئەو پەڕتوکەم دەیە. "ئەم" زۆر بێگانەیە لە وتن و نوسیندا. لە ناوچەکانی بابان و ئەردەڵان "ئەم" و "ئەو" مانای جیاوازە دەدەن و ئەم بۆ نزیک و ئەو بۆ دور بەکار دەبرێت. تۆ ڕات چیە؟ پێت وایە جیاوازی زاراوەی ناوچەییە یان وێژەییە؟ [/b]\n[b]دەڵێن و ئەڵێن، دەکەین و ئەکەن، واتە هەمو وشەکانی بە "دە" لە موکریان و سۆران بەکار هاتون، لە ناوچەکانی بابان، ئەردەلان بە "ئە" بەکار هاتونە. کامیان وێژەیتر، دروستتر و گونجاوترە لە کوردیدا؟ بە کرمانجیش "دە" بەکار دێنن تا "ئە". بۆ وێنە ئەز دبێژم تە هەڤاڵەکی دلۆڤانی. ناڵێن "ئەبێژم" یان" ئەو هەڤاڵا منە"، ناڵێن "ئەم هەڤاڵا منە".[/b]\n[b] بەسپاسەوە، قەندیل[/b]\nببورە کاک زمانیار\nکارەبا و برق هەردوکیان وشەی داگیرکەرانن\nمن خۆم وزە بەکاردەبەم، بەڵام وزە مانای ئینرژی دەدات. وشەیەکی داتاشراوترم نەدۆزیوەتەوە، تۆ ڕات جیە؟\nئەوەی ڕاستی بێت، نە برق و نە کارەباش هیچیان وشەی داگیرکەران نین. بەڵکوو زمانی کوردی وەکوو قەرز ئەو وشانەی وەرگرتووە و هیچ گرفتێك لەوەدا نییە. ئەو قسەیە زۆر نەشیاوە کە زمانی گەلێكی تر بە داگیرکەر لەقەڵەم بدەین. خۆ کورد دەیتوانی وشەیەکی تری بێگانە بەکار بهێنێت (بۆ نموو Electricityی ئینگلیزی)، بەڵام لەبەر سەخبتوونی وشەکە ، کارەبا و برقیان پێباشتر بووە. جگە لەوەش گەر کارەبا و برق هی داگیرکەران بن، ئەوە ئێلکتریسیتی وشە کۆڵۆنیاڵیستان و پارچەکەرانی نیشتمانەکەمانە.\nکارەبا دەمێكە لە کتێبگەلی کوردیدا چەسپاوە و برقیش لە کوردستانی ڕۆژهەڵات بە کاریگەریی فارسییەوە بەکار دێت بەڵام لەبەر نەبوونی خویندنی کوردیی فەرمی لەو پارچەی وڵات، هێشتا لە خوێندنی کوردی و لای کوردی بەشەکانی تری کوردستان نامۆیە. ئەمەش لەبەر سووك و سادەبوونیان لەسەر زمان و نزیکبوونیان لە کوردەوە.\nوەك خۆت دەزانی کە وزە قەت بە واتای کارەبا و برق نایەت، ئیتر بەکارهێنانی بەکەڵکی چی دێت جگە لە واتای خۆی؟!!\nبۆ پرسی "ئە" و "دە"ش بڕۆ بۆ [url=http://kurditgroup.org/t/13828]ئێـــــــــــــرە[/url]!\n7 / Qendil82\nزۆر سپاس کاک زمانیار بۆ شێکردنەوەکانت. پرسیاریترم لا دروست بو بەڵام با بۆ کاتێکیتر بێت.


2021-03-22 2500 جار\nجمهوری ئیسلامی، کە ساڵانێکی زۆرە پێیان وایە شەڕی دوژمنەکانیان لە دەرەوەی ئێران ئەکەن و بۆ ئەو ئامانجەش گەلانی ئێرانیان برسی کردوە، مەترسی گەورەشیان بۆ حوکمدارێتی کۆمارەکەیان دروستکردوە... ئەمڕۆ بە بینینی وێنەی مەفرەزەیەکی پێشمەرگەی جەوانی کورد، بە ئاڵای کوردستانەوە لەخیابانێکی ئاوەدانی شارێکی کوردستانی ئێراندا، راچڵەکین .!\nئەو روداوە لەلای دەسەڵاتدارانی ئێران کاردانەوەی ناوخۆیی و دەرەکی گەورەی ئەبێت، بە مانایەکیتر ئەو نامەیەی ئەوگەنجە خوێنگەرمانە گەیاندیان گەورەتر و زیاترە لە چالاکی تەمەنێکی حیزبە ئۆپزسیۆنەکانی ئەمدیوی سنور ، دەنگ چەند فیشەکێکی هەوایی و رەنگ تەنیا ئاڵایەکی کوردستان بو، بەڵام ئاسمانێک لە هیوا و ئومێدی نەورۆز و بەهارێکی رەنگاڵەی لە سەرتاسەری ئێراندا، پەخشکرد، پارتیزانەکان تەنیا و تەنیا ئەوە ئامانجەکەیان بو، دروست پێکایان و سەرکەوتنێکی گەورەیان تۆمار کرد .\nوانە و نمونەی کاری بانگەشەی پارتیزانی و هەستانەوە وبەرگری لە مێژوی شۆڕشە چەکدارییەکانی کورد و گەلانی دنیاشدا، زۆرن و گەلێکی بیستراون و نوسراون و بینراون، رەنگە جیاوازی ئەم چالاکییە، بە زەمین و زەمان خۆی جیابکاتەوە و وانە و وێنەیەکی بەسود و جوانتر بێت ، هەم بۆ کورد وەک نەتەوە و هەم بۆ حیزب و سەرکردەکانیان، تەنانەت بۆ حوکمڕانەکانی هەرێمی کوردستانی عێراقیش، هیوادارم بارتەقای ئەو گرنگیدان و کاردانەوانەی جمهوری ئیسلامی ئێران، هەمو ئەوانیش گرنگی پێبدەن، منیش بتوانم بە چەند وشەیەک ئیزافە بۆ ئەو پیرۆزباییەی نەورۆزی ئەمساڵ بکەم کە بە سوپاسەوە لەو گەنجانەی خیابانێکی ( شاری شنۆ ) وە پێم گەیشت و دڵخۆشی کردم .\nیەکەم : دەسەڵاتدارانی ئێران گەر نامەکەیان بە ئەدرەسێکی دروست پێگەیشتبێ، لەوەڵامدا، بێ هەڵچون و شپرزەبون پێویستە بیر لە چارەسەری ئاشتی بۆ مەسەلەی کورد و ئاشتبونەوەی گشتی گەلانی ئێران بکەنەوە .\nدووەم : سەرکردەی حیزبە ئۆپزسیۆنەکانی ئێران، هەرچی زووە کۆنگرەی کاری پێکەوەیی و رێکەوتن و بەرە و بەرنامەو سەرکردایەتی هاوبەش رێکبخەن .\nسێیەم : نەزانی و گەندەڵی و تەنانەت خیانەتی سەرکردە و حیزب و حوکمڕانەکان، مانای بێئومێدی و ناشتنی خەون و هیواکانی گەلەکەمان نیە، ڕەوایی مەسەلەی مافەکانی ئەم کورد و کوردستانە نە بەزەبروزەنگی دوژمنەوە، نە بەهەوا و ئارەزوی بێزراوی حوکمداری خۆماڵیەوە پەیوەست و گرێدراوە .


’’لە دابەشکردنی نەوتی ماڵاندا فێڵ لە هاووڵاتیان دەکرێت’’\n2021.12.09 - 21:22\nلە ئیدارەی سۆران توانرا دەست بەسەر دوو تانكەری دابەشكردنی بەشە نەوتی سپی ماڵان بگرن، کە یەکێکیان ئاوی تێکەڵ نەوتەکە کردبوو، یەکێکی دیکەش کەمتر لە بڕی دیاریکراو نەوتی دابەش کردبوو بەسەر ماڵاندا و بەشێکی بۆ خۆی بردبوو.\nسەلام عەبدوڵا، ئەندامی لیژنەی ئابوری و سوتەمەنی قایمقامییەتی سۆران لە لێدوانێکی ڕۆژنامەوانیدا ڕایگەیاند، " لە سنوری سۆران تانكەرێك نەوتی بە شێوەی عەداد و بە تەواوی بە هاووڵاتییان نەداوە، دوای دابەشكردنی نەوتەكەیش پشكنینی تانكەرەكە كرا و چەند بەرمیلێك نەوتی تێدا مابوو كە بە تەواوەتی بە ماڵانی نەدابوو، بۆیە دەستی بەسەردا گیرا ."\nئاماژەی بەوەشکردووە، " لەسەر بڕیاری دادوەری لێكۆڵینەوە، دەست بەسەر تانكەرەكە گیرا و تۆمەتبار گیراوە و رێكاری یاسایی بەسەر جێبەجێ دەكرێت، بۆیە پەڕاوی لێكۆڵینەوەی بۆ كراوەتەوە."\nئاماژەی بەوەشکرد، "لە ماوەی رابردووشدا شوفێری تانكەرێكی دیکەی نەوت، ئاوی تێكەڵ بە نەوت كردبوو و دابەشی سەر ماڵانی سنووری ئیدارەی سۆرانی كردبوو، ئەویش دەستی بەسەردا گیرا و رێوشوێنی پێویستی لەگەڵ كرا."\nباسی لەوەشکرد، " گشت بریكار و شوفێرەكانی دابەشكردنی نەوت ئاگەدار دەكەینەوە كە پابەندی رێنوێنییەكان بن، بە پێچەوانەوە رێكاری یاسایی توند بەرانبەریان دەگیرێتە بەر، داوایش لە هاووڵاتییان دەكەین لەكاتی بوونی هەر كێشە و گرفتێك لە دابەشكردنی نەوت، ئاگەدارمان بكەنەوە."\nدواخستنی پەسەندكردنی ئەنجامەكانی هەڵبژاردن ’’لە بەرژەوەندی لایەنێكە’’\n2021.12.14 - 22:38\nشاسوار عەبدولواحید بڕیاری دابەشکردنی نەوتی دا\n2021.12.23 - 18:00